

BÉKÉSCSABA MEGYEI JOGÚ VÁROS

SPORTKONCEPCIÓ és SPORTTÁMOGATÁSI RENDSZER

2021-2025

Elfogadva: 347/2021. (VI. 28.) közgy. határozattal.

[**I.** **BEVEZETŐ** 1](#_Toc65743672)

[**II.** **JOGSZABÁLYI HÁTTÉR** 2](#_Toc65743673)

[**III.** **ALAPELVEK** 3](#_Toc65743674)

[**IV.** **KIEMELT CÉLOK** 4](#_Toc65743675)

[**V.** **HELYZETELEMZÉS – CÉLOK, FELADATOK** 6](#_Toc65743676)

[**V. 1. Békéscsaba sportéletének SWOT-analízise** 6](#_Toc65743677)

[**V. 2. Önkormányzati sportigazgatás – sportinfrastruktúra fejlesztés** 7](#_Toc65743678)

[**V. 2. 1. Sportigazgatás** 7](#_Toc65743679)

[**V. 2. 2. Sportinfrastruktúra-fejlesztés** 8](#_Toc65743680)

[**V. 3. A sport területei, az Önkormányzat szerepvállalása** 8](#_Toc65743681)

[**V. 3. I. Az óvodai és iskolai sport, diáksport** 8](#_Toc65743682)

[**V. 3. 2. Utánpótlás-nevelés** 10](#_Toc65743683)

[**V. 3. 3. Versenysport, élsport** 11](#_Toc65743684)

[**V. 3. 4. Szabadidősport (lakossági sport) – rekreáció** 12](#_Toc65743685)

[**V. 3. 5. Kiemelt sportrendezvények** 13](#_Toc65743686)

[**V. 3. 6. Sportlétesítmények** 14](#_Toc65743687)

[**V. 3. 7. A Sport További Területei** 23](#_Toc65743688)

[**VI.** **ÖNKORMÁNYZATI SPORTTÁMOGATÁSI RENDSZER** 27](#_Toc65743689)

[**VI. 1. Az önkormányzati sporttámogatás általános formái** 27](#_Toc65743690)

[**VI. 2. Az önkormányzati sporttámogatás összetevői, fő keretei** 27](#_Toc65743691)

[**VI. 3. A finanszírozás elemei, alapelvei, követelményei** 29](#_Toc65743692)

[**VI. 4. A Diáksport Támogatása** 30](#_Toc65743693)

[**VI. 5. A versenysport, élsport támogatása** 30](#_Toc65743694)

[**VI. 6.** A **szabadidősport (lakossági sport) támogatása** 32](#_Toc65743695)

[**VI. 7. Sportrendezvények szervezésének, lebonyolításának támogatása** 32](#_Toc65743696)

[**VI. 8. Tartalékalap** 33](#_Toc65743697)

[**VI. 9. Sportlétesítmények használatának támogatása** 33](#_Toc65743698)

[**VII.** **MELLÉKLETEK** 34](#_Toc65743699)

[**I. A közvetlen önkormányzati sporttámogatás általános érvényű szabályozói** 34](#_Toc65743700)

[**II. Békéscsabai kiemelt sportlétesítmény-fejlesztések** 50](#_Toc65743701)

1. **BEVEZETŐ**

Békéscsaba Megyei Jogú Város Önkormányzat 2021-2025 közötti időszakot átfogó Sportkoncepciója és Sporttámogatási Rendszere egy több cikluson áthúzódó, kiforrott alapdokumentumra épül. A hagyományok tiszteletben tartása mellett a reális, jelenlegi viszonyokat, adottságokat és lehetőségeket figyelembe vevő tervezést mutat. Összefoglalja, rendszerezi az erőforrásokat, rávilágít a hiányosságokra, fejlesztési lehetőségekre.

Rögzíti, milyen tényezők, feltételek szükségesek ahhoz, hogy Békéscsaba Megyei Jogú Város sportéletét sikeresnek, eredményesnek mondhassuk:

* emelkedő arányú, sikereket elérő, motivált sportolók a versenysportban;
* széleskörű utánpótlásbázis – minél több sportágban;
* a szabadidős sportot űzők magas száma;
* forrás: állami, önkormányzati, szakszövetségi támogatás, gazdasági szereplők szponzorációja;
* megfelelő és magas színvonalon működtetett létesítményhálózat;
* felkészült szakemberek, edzők, sportvezetők.

Prognosztizálni lehet, hogy **a rendelkezésre álló, sporttámogatásokhoz rendelt önkormányzati források köre jelentős mértékben nem fog változni**. A rendelkezésre álló kereteket a sporttámogatási rendszer a múltbéli eredmények elismerése mellett elsősorban a jelenlegi eredményekre, a középtávon fejlődő tendenciát jelző működésre, a sportolók létszámára és eredményességére alapozva osztja fel. Ebben – a rendelkezésre álló korlátos források ismeretében – legfeljebb hangsúlybeli eltolódások lehetnek, de markáns változtatásra nem nyílik lehetőség, ahogy új elemek beépülésére sem.

**A legerősebb kitörési pont a sportlétesítmények fejlesztése.** A IV. 6. pontban összefoglalt fejlesztési tervek már részbeni megvalósulása esetén is a felújított és újonnan kialakított létesítmények vonzó, XXI. századi, minőségi feltételeket biztosító hátteret adnak a szakmai munkához.

**Ehhez szorosan kapcsolódik a sportlétesítmények működtetése.** Ahhoz, hogy a létrehozott infrastruktúrák megfelelően szolgálják ki a sportolókat, sportszervezeteket, gondos, aktív, tervezett létesítményműködtetési modell megléte szükséges. Hosszú évek óta merül fel a nonprofit gazdasági társaság létrehozásának témaköre. A megyei jogú városok egyharmada működtett olyan szervezeteket, amelyek sportlétesítmény-fenntartással, sportrendezvények szervezésével, utánpótlásegyesületek működtetésével foglalkoznak.

Meg kell vizsgálni egy gazdasági szervezet létrehozásának lehetőségét: gazdaságosabb működést eredményez-e a jelenlegi rendszernél? Milyen működési forma a legoptimálisabb: profitorientált vagy nonprofit? Milyen feladatok delegálhatók egy ilyen szervezethez: létesítményüzemeltetés, szabadidősport szervezés? Esetleg az utánpótlássportban vagy az élsportban is lehetnek-e részfeladatai?

Amennyiben a vizsgálat eredménye megerősíti a szervezetalapítás létjogosultságát, úgy minél hamarabb meg kell tenni az alapító önkormányzatnak a szükséges lépéseket.

A megfelelő színvonalú sportlétesítmények megléte vonzóbbá tud tenni egy-egy sportágat, ezáltal növekedhet az utánpótlás korosztályokban sportolók száma. Magasabb sportolói létszámmal, a feltételrendszerek rendelkezésre állásával arányosan növekedhet az eredményesség is.

A versenyképes, több sportágat kiszolgálni képes létesítményhálózat valós potenciál lehet a sportturizmus fejlődésében.

1. **JOGSZABÁLYI HÁTTÉR**

Békéscsaba Megyei Jogú Város Önkormányzat Közgyűlése a *városi sportkoncepció* *és sporttámogatási rendszer* megalkotása során a vonatkozó jogszabályokat veszi figyelembe.

Magyarország Alaptörvénye Szabadság és felelősség részének XX. cikke alapján „mindenkinek joga van a testi és lelki egészséghez. Ezen jog érvényesülését Magyarország (…) a sportolás és a rendszeres testedzés támogatásával, valamint a környezet védelmének biztosításával segíti elő.”

A sportról szóló 2004. évi I. törvény önálló fejezetet szentel a helyi önkormányzatok sporttal kapcsolatos feladatainak, amelyeket az alábbiak szerint határoz meg:

*„A települési önkormányzat - figyelemmel a sport hosszú távú fejlesztési koncepciójára*

*a) meghatározza a helyi sportfejlesztési koncepciót, és gondoskodik annak megvalósításáról,*

*b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,*

*c) fenntartja és működteti a tulajdonát képező sportlétesítményeket,*

*d) támogatja az iskolai testnevelés és sporttevékenység gyakorlása feltételeinek megteremtését.*

*(2) A települési önkormányzat az (1) bekezdésben foglaltakon kívül támogatja az iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételek megteremtését.”*

A megyei jogú városi önkormányzat illetékességi területén - adottságainak megfelelően - ellátja a meghatározott feladatokat.

Magyarország helyi önkormányzatairól szóló 2011. évi CLXXXIX. törvény 13. § (1) bekezdése 15. pontja értelmében a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: „15. sport ügyek”.

1. **ALAPELVEK**
2. Az Önkormányzat az *anyagi lehetőségei függvényében* ***támogatja*** a városi sporttevékenységet*.*
3. Az Önkormányzat támogatója, de ***nem fenntartója*** a város sportszervezeteinek.
4. A sportszervezetek ***támogatásánál figyelembe kell venni***, hogy a sportszervezet mennyi külső forrást tud bevonni saját költségvetésébe, illetve milyen mértékű fejlesztési támogatást hozott a városba. Ugyancsak figyelembe kell venni az egyes sportágak versenyrendszereinek mennyiségét, a csapat- és sportolói létszámot.
5. ***Semmi nincs ingyen! –*** valamennyi önkormányzati támogatásban részesülő sportszervezetnek vállalnia kell az ***Önkormányzattal való*** ***szoros és aktív együttműködést,*** meghatározott esetekben közös ***szerep-*** és/vagy ***költségvállalást***.
6. Az Önkormányzat a tulajdonát képező **sportlétesítményeket *fenntartja, működteti****.*
7. A város költségvetési lehetőségeitől, valamint egyéb támogatási, pályázati forrásoktól függően törekszik az önkormányzati tulajdonban lévő sportlétesítmények ***fejlesztésére, újak építésére***.
8. Az Önkormányzatnak – a pályázatra jogosult sportegyesületek bevonásával és koordinálásával – aktív és domináns szerepet kell vállalnia a társasági adó felhasználásával megvalósuló infrastrukturális fejlesztésekben.
9. **KIEMELT CÉLOK**

A sporttevékenység részterületei között az Önkormányzat az alábbi szempontokat emeli ki:

***1. A gyermek- és ifjúsági sport, a szabadidősport kiemelt szerepének erősítése***

Fontos cél, hogy a városban minél többen ***rendszeresen sportoljanak***! Ehhez az Önkormányzat igyekszik a feltételeket biztosítani egyrészt a megfelelő infrastruktúrát lehetőségei szerint és az igények figyelembe vételével tovább fejleszteni, másrészt pályázatok hatékony kihasználásával, a helyi, országos sport- és szabadidős szervezetekkel együttműködve rendezvényeket szervezni és támogatni.

***2. Az utánpótlás-nevelés*** ***támogatása***

A békéscsabai sportkörökben elsősorban utánpótlás-nevelő munka folyik. Egyértelmű cél, hogy – jól felkészült szakemberek irányítása mellett – még több gyermek sportoljon rendszeresen, szervezett keretek és megfelelő körülmények között.

***3. Versenysport-élsport támogatása***

A versenysport és hivatásos sport eredményei pozitív hatásokat jelenthetnek városunk számára a városmarketing, a társadalmi kapcsolatok területén. Az országos és a nemzetközi versenyeken elért sikerek növelhetik a városunkban élő emberek azonosságtudatát, kötődését lakóhelyükhöz, s pozitív húzóhatást jelenthetnek a gyermek- és ifjúsági sport, az utánpótlás-nevelés, de a szabadidősport számára is.

A lehetőségek figyelembe vételével törekedni kell arra, hogy **a tehetséges fiatalok, felkészült sportszakemberek városunkban maradjanak**, itt teljesedjenek ki, Békéscsaba lakósai számára szerezzenek örömet.

**Az olimpiai játékokon való szereplés** ma már rendkívüli jelentőséggel bír, ezért a célunk, hogy az egyesületekben folyó tudatos utánpótlás-neveléssel, tehetséggondozással, illetve az élsportolók megfelelő támogatásával segítsük azon sportembereket, akik tehetségük, felkészültségük alapján a legnagyobb sporteseményeken városunkat magas szinten képviselhetik.

A **kiemelt csapatsportágak** esetében megfogalmazott középtávú cél, hogy

* a Békéscsabai Előre NKSE – a világ talán legerősebb bajnokságában – a magyar élvonalban szerepeljen;
* a Békéscsaba 1912 Előre labdarúgói ismét sok nézőt vonzzanak a stadionba;
* a Békéscsabai Röplabda Sport Kft. pedig továbbra is meghatározó szerepet töltsön be a magyar bajnokságban, és nemzetközi szinten is „jegyzett” csapat legyen.

***4. A sportinfrastruktúra fejlesztése.***

Rendkívül fontos cél a régóta fennálló infrastrukturális problémák kezelése:

* a nemzetközi mérkőzések lejátszására alkalmas sportcsarnok létesítése,
* a Kórház utcai labdarúgó stadion komplett fejlesztése,
* az atlétikai centrum megvalósítása,
* az uszodai, elsősorban sportolói használatú vízfelület bővítése,
* a judósport elhelyezése,
* a teniszezők edzés- és versenykörülményeinek javítása,
* az extrémsportolók skate-parkjának megvalósulása,
* a kosárlabdázók teremgondjának megnyugtató megoldása.

***5. Sportinfrastruktúra működtetés:*** a tervezett sportlétesítmény-fejlesztések kapcsán rendkívül sürgető és fontos feladat megvizsgálni az önkormányzati tulajdonban lévő ***sportlétesítmények működtetését, és egy új,*** hatékony, sportszakmailag legmegfelelőbb modellt kidolgozni.

***6.*** Az egyedi, jelentős érdeklődésre számot tartó országos és nemzetközi sportesemények, diákolimpiai döntők szervezése a város kulturális életének, a lakosok szórakozási lehetőségeinek és a sport „idegenforgalmának” bővítése érdekében.

***7.*** Kiemelt célterület a ***sportturizmus.*** Az ágazat lehetőségeinek kiaknázása rendkívül fontos cél, amelynek több valós alternatívája:

* edzőtáboroztatás;
* az aktív turizmus feltételeinek biztosítása, fejlesztése (Élővíz-csatorna, repülőtér, CsabaPark, kerékpárutak, futópályák, stb.);
* országos és nemzetközi viadalok, rangos mérkőzések, magas résztvevői létszámot vonzó szabadidő- és diáksport-események rendezése;
* sportszakmai továbbképzések, sportkonferenciák, közönségtalálkozók szervezése;
* sportfesztivál és -vásár szervezése;
* sportmúzeum működtetése, nagy érdeklődésre számot tartó sporttémájú kiállítások szervezése;
* egyedi, sporttal kapcsolatos attrakciók (pl. sport témájú műalkotások köztéri elhelyezése, olimpia témájú tanösvény) létrehozatala;
* sportrehabilitációs központ feltételeinek megteremtése.

***8.*** Ugyancsak rendkívüli fontossággal bír a ***sportorvoslás* és a *rehabilitáció*** magas szintű feltételeinek megteremtése, egy korszerű, a versenysportot és a szabadidősportot egyaránt kielégítő diagnosztikai centrum létrehozatala.

***9.*** A ***sportdiplomácia*** fejlesztése hazai és nemzetközi viszonylatban a város sportágazatának szinten tartása, fejlődése érdekében, tágabb értelemben Békéscsaba társadalmi, gazdasági életének további fejlesztése érdekében.

Növelni érdemes azon sportszakemberek számát, akik a különböző országos szövetségekben, tanácsokban, ligákban képviselik a város érdekeit. A cél, hogy számuk növekedjen, mert ugyan napjainkban új sportágak, új szövetségek alakulnak, azonban folyamatosan fogynak az élsportban résztvevők. Olyan sportkapcsolatokat kell kialakítani, melyek révén egyrészt a város, az egyesületek vezetői megismerhetik más városok sportirányítási rendszerét, felépítését, működését, finanszírozási módszereit, másrészt az így kialakított kapcsolatokon keresztül újabb lehetőségek (rendezvények, versenyek, forrásszerzés) nyílhatnak.

A testvérvárosi kapcsolatokon belül meg kell találni a sport szerepét.

***10. A fogyatékkal élők és a hátrányos helyzetű társadalmi csoportok sporttevékenységeinek támogatása*** az esélyegyenlőség biztosítása érdekében.

***11.*** Kellő nyitottsággal kell viszonyulni az elsősorban ***fiatalokat érintő, új vagy viszonylag újonnan létrejövő sportágakhoz*** (extrém sportok, pub game-ek, E-sport stb.). A lehetőségek szerint támogatni kell a fiatalok új sportolási szokásait.

1. **HELYZETELEMZÉS – CÉLOK, FELADATOK**

## **V. 1. Békéscsaba sportéletének SWOT-analízise**

|  |  |
| --- | --- |
| **Erősségek** | **Gyengeségek** |
| * tradíciók: a város rangos sportmúltja, régóta működő, sikeres sportszervezetek, műhelyek, olimpiai sportágak; * a lakosság számához viszonyítva sok sportegyesület; * folyamatosan javuló létesítményhelyzet; * változatos sportolási lehetőségek; * nagy szakmai tapasztalattal, tudással rendelkező humán tőke, elkötelezett edzők, sportvezetők; felkészült, lelkes segítők, önkéntesek, aktívák; * országosan is egyedi diák- és szabadidősport rendezvények, jól működő diáksport-rendszer; * aktív szabadidősportélet (kispályás labdarúgó bajnokság, kupák, tornák; konditerembe járók nagy száma, futók egyre bővülő száma); * sportot értő és szerető, aktivitásra bírható lakosok; * nemzetközi szinten is jegyzett sportolók, röplabda csapat. | * a jelenlegi sportinfrastrukturális háttér és létesítmény-ellátottság – mind az iskolai testnevelés, mind a szabadidő- és a versenysport terén; * szűk támogatói, szponzori lehetőség a térségben, * az önkormányzati szerepvállalás, támogatás szükségszerűen magas aránya a városi sportrendszer működésében (az önkormányzati szerepvállalás nélkül a csabai sportélet gyakorlatilag összeomlana); * az együttműködés egyre inkább formális az iskolákkal, a korábbinál is nehezebb az intézmények, illetve a diákok bevonása a városi diáksport életbe; * a létesítményhelyzet miatt jelenleg behatároltak a lehetőségek a nagy országos és nemzetközi sportesemények megrendezésére; * gyenge sportszakmai kapcsolatrendszer, sportdiplomáciai kapcsolatok hiánya; * óriási az országos konkurencia a nemzetközi események megrendezését illetően; * a fogyatékkal élők sportolási lehetőségei korlátozottak; infrastruktúra hiányzik; a továbbtanuló, diplomát szerző diákok csak csekély számban térnek vissza Békéscsabára; * az utánpótlás sportolók helyben tartásához szükséges stabil felsőoktatási képzés hiánya; * szűkös szálláshely kínálat. |
| **Lehetőségek** | **Veszélyek** |
| * a sportlétesítmények fejlesztése, azok elhelyezkedéséből adódó előnyök kihasználása; * létesítmény-fejlesztéssel változatos sport- és egyéb események megrendezése; * országosan is egyedi diák- és szabadidősportos programok, rendezvények szervezése; * a szabadidős sportrendezvények további bővítése, * színvonalas, országos, nemzetközi sportesemények, -versenyek megrendezése; * sportolási lehetőségek kínálatának bővítése; * sikeres sportolóink bevonása a városmarketingbe; * cégek, vállalatok, vállalkozások bevonása az egyesületi támogatásba önkormányzati közreműködéssel; * az egészséges, mozgásgazdag életmód népszerűsítése, a sportolók, sportszervezetek, sportrendezvények népszerűsítésére a média intenzív bevonásával; * pályázati források kihasználása; * sportdiplomácia javítása; * fejleszthető sportturizmus (edzőtáboroztatások, aktív turizmus, stb.) | * a megyében, régióban lévő települések bővülő sportkínálata; * központi, uniós, stb. támogatások elmaradása; * a jövőben megvalósuló létesítmények kihasználtsága, fenntartással járó költségterhek; * az országszerte megvalósult sportinfrastrukturális fejlesztések miatti óriási konkurencia; * rendezvények iránti érdektelenség; * a város lakossága folyamatosan csökken, a társadalom öregszik; * a szülők, illetve a gyerekek nagyfokú elfoglaltsága. |

## **V. 2. Önkormányzati sportigazgatás – sportinfrastruktúra fejlesztés**

**V. 2. 1. Sportigazgatás**

Az Önkormányzat számára a sporttörvényben előírt sportigazgatási feladatok maradéktalan ellátását, valamint a sportkoncepcióban rögzített tevékenységek hivatali szintű koordinálását Békéscsaba Megyei Jogú Város Polgármesteri Hivatala Oktatási, Közművelődési és Sport Osztálya látja el.

Az igazgatási, szervezési, koordinálási feladatok főbb elemei:

* Békéscsaba Megyei Jogú Város Önkormányzat Közgyűlése, illetve az Ifjúsági és Sportbizottság munkájának előkészítése (előterjesztések, tájékoztatók, beszámolók), az általuk hozott határozatok végrehajtása.
* Sportfejlesztési és sporttámogatási célok meghatározásának előkészítése, végrehajtása.
* Közreműködés a városi sportkoncepció végrehajtásában, a koncepció aktualizálásának figyelemmel kísérése, indokolt esetben a módosítási javaslatok előkészítése.
* Sportlétesítmények működésének szakmai felügyelete. Javaslattétel a használatra, illetve felújításokra, fejlesztésekre vonatkozóan.
* A *„Békéscsaba Sportjáért”* kitüntetés gondozása.
* Kapcsolattartás a testneveléssel és a sporttal foglalkozó szervezetekkel.
* Közreműködés a városi versenyrendszerek kialakításában, a versenyek szervezésében.
* Az önkormányzati támogatások célirányos és jogszerű felhasználásának ellenőrzése.
* Közreműködés a helyi versenysport, a gyermek- és ifjúsági sport (óvodai sport, iskolai testnevelés, diáksport, utánpótlás-nevelés), a szabadidősport feltételeinek biztosításában.
* Sportrendezvények szervezése (diák- és szabadidősport programok, nemzetközi és hazai viadalok).
* Közreműködés a sportszervezetek által szervezett nagyobb hazai és nemzetközi események szervezésében.
* A helyi sportfeladatok ellátása érdekében együttműködés a városi, kistérségi, megyei, regionális, országos sportszervezetekkel, a Magyar Olimpiai Bizottsággal, a Magyar Olimpiai Akadémiával, a sportban érdekelt társadalmi és gazdasági szervezetekkel.
* Pályázati lehetőségek figyelemmel kísérése, pályázatokon való részvétel, az önkormányzati fenntartású intézmények segítése a pályázatok elkészítésében, sportszervezetek számára a figyelem felhívása az őket érintő pályázatokra.
* A város sporttörténelmének kutatása, a sporthagyományok és -értékek megóvásának, „életben tartásának” segítése.
* A mozgásgazdag, egészséges életmód népszerűsítése.

**V. 2. 2. Sportinfrastruktúra-fejlesztés**

A megnövekedett, egyrészt már megkezdett, másrészt folyamatosan induló sportinfrastrukturális fejlesztések következtében 2019-ben a Polgármesteri Hivatalon belül új szervezeti egység került kialakításra. A Stratégiai-Fejlesztési Osztály Sportinfrastruktúra-fejlesztési Csoportja a pályázatok előkészítésének, a projektek lebonyolításának hivatali szintű feladatait látja el.

Gondoskodik a Modem Városok Program keretében, valamint egyéb hazai forrásokból megvalósítandó, elsősorban a sportinfrastruktúra fejlesztését célzó projektek megvalósításáról, különösen: Röplabda Akadémia, Sportok Háza, új multifunkciós sportcsarnok, új fedett sportuszoda, stadionrekonstrukciós program, műfüves sportpályák létesítése, „Ovisport" program. A támogatási dokumentumoknak megfelelően szervezi a projektek végrehajtását.

## **V. 3. A sport területei, az Önkormányzat szerepvállalása**

**V. 3. I. Az óvodai és iskolai sport, diáksport**

**V. 3. 1. 1. Az óvodai sport**

Az egészséges életmódra nevelés a gyermekek esetében első ízben – intézményesített formában – az óvodában jelenik meg.

Az óvodai nevelés a települési önkormányzatok számára kötelezően ellátandó alapfeladat, amely feladat ellátását Békéscsaba Megyei Jogú Város Önkormányzata 8 óvoda 18 telephelyen történő működtetéssel biztosítja.

 A békéscsabai óvodák pedagógiai programjában az alábbi sporttevékenységek szerepelnek:

* ***Oviúszás, vízhez szoktatás*** – Szakmai irányító: a Békéscsabai Előre Úszó Klub.

Helyszínek: a Lencsési Általános Iskola és a Szigligeti Utcai Óvoda tanuszodája, valamint az Árpád fürdő.

* ***Labdajátékok megalapozása kisgyermekkorban*** – Szakmai irányítók: Rudnerné Sipos Hajnalka és a labdajátékok szakosztályai.
* ***„Aki nem lép egyszerre”*** (néptánc, népzene, népi gyermekjátékok) **–** Szakmai irányító: Hétpróbás Néptánciskola.
* ***Bozsik-program (labdarúgás)* –** Szakmai irányító: Békéscsabai Labdarúgó Akadémia.

Az 1–3. programot az Önkormányzat finanszírozza.

A mozgás megszerettetése, közösségi és sikerélmény szerzése kapcsán fontos esemény a minden évben az Önkormányzat által megrendezett *Óvodai Sportnap,* amelyre a város valamennyi óvodája meghívást kap.

Az elmúlt években több a mozgást, sportolást szolgáló fejlesztés történt az óvodákban, 3 tornaszoba, 4 kisméretű és 4 nagyobb méretű műfüves pálya épült meg. Komoly előrelépést jelent, hogy 2013-ban történt bezárása után 6 évvel ismét megnyithatott a Szigligeti óvoda felújított tanuszodája. A konkrét létesítmény-bővítést V. 3. 6. 3. 2. 9. fejezet tartalmazza.

**V. 3. 1. 2. Az iskolai sport**

A város alap- és középfokú oktatási intézményeinek *tornatermei, tornaszobái, sportudvarai, öltözői* – bár az utóbbi időben javult a helyzet – további fejlesztésre szorulnak.

Az oktatási intézmények – beleértve az állami és az egyházi fenntartásúakat is – tornatermeinek átlagéletkora 50 év. Békéscsabán három intézményen kívül (BSZC Szent-Györgyi Szakgimnáziuma, a Bartók Béla Zeneművészeti Szakközépiskola, valamint a Jankay Tibor Két Tanítási Nyelvű Általános Iskola Dedinszky utcai épülete) valamennyiben található tornaterem.

Sajnos vannak „extrém” esetek, mint például az Andrássy Gyula Gimnázium tornaterme, amelyet még a XIX. században építettek, vagy a Petőfi Utcai Általános Iskola tornaterme, amelyet 1901-ben adtak át.

A tornatermek állapota közepesnek mondható, a felszereltséget tekintve valamivel jobb a helyzet. A legnagyobb gond, hogy ezek a termek kisméretűek, egy időben (egy tanóra keretein belül) legfeljebb két osztály befogadására alkalmasak. A megosztás, a térelválasztás is probléma. Az iskolai sportlétesítményeinek délelőtti kihasználtsága mindenhol 100%-os, de a délutáni órákban is közelít a maximális leterheltséghez.

A sportudvarok mintegy 90 %-a aszfalt borítású, s a nagy többségében szabványos (40 x 20 méter) kézilabdapálya méretű. Az állapotuk és a felszereltségük általában közepes. Az öltözők mérete jórészt megfelelő, ugyanakkor a nagy többség felújításra szorul. Általános megállapítás: a zuhanyozók száma kevés. Van olyan intézmény, ahol egyáltalán nincs szorosan vett sportudvar (a játszóudvart, illetve az iskolaudvart használják sportcélokra).

A követendő minták, a jó példák bemutatása rendkívül fontos. Ennek érdekében indította el az Önkormányzat 2017-ben az oktatási intézményekben a „Sportolj együtt olimpikonokkal!” elnevezésű programját. A program keretein belül 12 iskolába összesen 12 olimpiai bajnok, 10 világ- és/vagy Európa-bajnok látogatott el. Az iskolai sport mellett meghatározóak voltak ezek az események a város utánpótlás-nevelő munkájában is, hiszen a neves sportemberek az iskolai látogatásokat követően a helyi sportegyesületek fiataljaival is találkoztak.

**V. 3. 1. 3. A diáksport**

A diáksport az iskolai testnevelésre épül, annak gyakorlatanyagát használja fel játékosan, versenyszerűen. A szervezeti kereteket a Magyar Diáksport Szövetség által koordinált Diákolimpia versenyei biztosítják, amelyeken városunk tanulói évről évre kiemelkedően szerepelnek.

Békéscsaba Megyei Jogú Város Önkormányzata **kiemelt jelentőséget tulajdonít a békéscsabai** általános- és középiskolai **diáksportélet** szakmai és anyagi **támogatásának.**Egyrészt szervezi, lebonyolítja, finanszírozza az általános iskolák körzeti diákolimpiai versenyeit, segíti a megyei viadalokat, akárcsak a középiskolák programjait. A középfok számára már több, mint 30 éve rendezi az alapfokú labdajáték-bajnokságokat a csabai középiskolás fiúk és lányok számára kézilabda, kosárlabda, röplabda és kispályás labdarúgás sportágakban.

Másrészt az Önkormányzat anyagi támogatásban részesíti az állami tulajdonban lévő oktatási intézményeket az iskola létszáma, a diáksport-viadalokon elért eredményei, illetve az ezeken a rendezvényeken történő részvétele alapján, továbbá a Békés Megyei Diáksport Egyesületen keresztül támogatja az országos diákolimpiai döntők békéscsabai megrendezését is.

***KÖZÉPTÁVÚ CÉLKITŰZÉSEK, FELADATOK***

* Az óvodafejlesztések során továbbra is meghatározó szempont a beltéri és szabadtéri mozgás infrastrukturális feltételeinek javítása és lehetőség szerinti bővítése.
* Az óvodás korosztály *bekapcsolódásának segítése a rendszeres testmozgásba* sportprogramokkal, egyesületek inspirálásával.
* Az óvodai pedagógiai programban szereplő sporttevékenységek (néptánc, ovis úszás, labdajátékok megalapozása-program, Bozsik-program) folytatásának biztosítása.
* Az ingatlanok tulajdonosaként – lehetőség szerint – a mindennapos testnevelés, valamint az aktív diáksportélet feltételeinek megteremtése, biztosítása az oktatási intézményekben, elsősorban a sportinfrastruktúra fejlesztésével (tornatermek, tornaszobák/konditermek, multifunkciós sportudvarok, uszodák, tanuszodák építésével, felújításával, kialakításával, bővítésével).
* Azon oktatási intézmények kiemelt figyelemmel kísérése, amelyek nem rendelkeznek tornateremmel, illetve a meglévő tornatermük (a tanulólétszámhoz viszonyítottan) kisméretű, amortizálódott.
* Az önkormányzati tulajdonban lévő sportlétesítmények biztosítása az iskolás diákok számára a városi úszásoktatáshoz.
* A „Sportolj együtt olimpikonokkal!” program – lehetőségek szerinti – folytatása, önkormányzati koordinációval.
* A diáksport Önkormányzat által nyújtott szakmai és – lehetőségek szerint – anyagi támogatása diáksport-események, valamint további új, színes, a korosztály érdeklődésének megfelelő sportprogramok szervezésére.
* Az önkormányzati tulajdonú sportlétesítmények biztosítása az iskolai testnevelés és a diáksport számára a létesítményt használó sportegyesületekkel egyeztetve.
* Az Önkormányzat szakmai erkölcsi, és – lehetőségei szerint – anyagi támogatása országos diákolimpiai döntők, elődöntők megrendezéséhez.
* Az Önkormányzat – elsősorban az általa szervezett programokkal – elősegíti, hogy a békéscsabai gyerekek minél több, a városban űzhető sportággal megismerkedjenek.

**V. 3. 2. Utánpótlás-nevelés**

***Az utánpótlás-nevelésnek***, a gyermekek egyesületi sportolásának azért is ***különleges jelentősége van Békéscsabán***, mert klubjainkban döntő többségében fiatalkorúak sportolnak.

Az utánpótlás-nevelés terén több szervezeti modell létezik a városban (ez a sportágak sajátosságaiból is adódik). A legfiatalabbak tanfolyam-jellegű foglalkozásra járnak, a legtehetségesebbek és legkitartóbbak lesznek azután az egyesületek tagjai, s alkotják az adott sportág utánpótlásbázisát.

Egy 2020. év elején összeállított statisztika szerint összesen **132 válogatott sportolónk (olimpiai sportágban: 64) van a különböző sportágakban**. **116-an korosztályos válogatottak** (olimpiai sportágban: 55). Öt évvel ezelőtt 96 válogatottunk volt, s 74 volt az utánpótlás válogatottban szereplő békéscsabai sportoló száma. Nem is csoda, hogy a nemzetközi versenyeken elért kimagasló eredményeket többségében a fiatalabb korosztály „szállítja”.

A minőségi utánpótlás-nevelés az alapja annak, hogy versenyzőink indulhassanak az olimpiákon, s szerezzenek világ- és Európa-bajnoki érmeket. Fontos adat, hogy míg **2004-ben,** **Athénban csupán egyetlen olimpiai résztvevő volt** Békéscsabáról (Máté Gábor atléta), **2008-ban ketten** utaztak el Pekingbe (Máté Gábor és Böczögő Dorina tornász), **2012-ben már öten** is ott lehettek Londonban: a már Pekingben szereplő Böczögő Dorina, valamint Bohus Richárd úszó, Baji Balázs, Márton Anita és Madarász Viktória atléták. A legutóbbi olimpián, **2016-ban négy** sportolónk képviselte Békéscsabát: Bohus Richárd úszó, Baji Balázs, Márton Anita és Kovács Barbara. Mind a négyen békéscsabai nevelésű sportolók.

A békéscsabai sportszervezetek finanszírozását is nagymértékben segíti a látvány-csapatsportok (labdarúgás, kézilabda, kosárlabda, vízilabda, jégkorong) társasági adó (Tao) támogatási lehetősége. A látványsportágak mellett a tradicionálisan sikeres magyar sportágak is „kiemelt” státuszban, s ugyancsak komoly állami segítségben részesülnek.

A szakszövetségeken és a Magyar Olimpiai Bizottságon keresztül pedig a legeredményesebb békéscsabai egyesületek is: Békéscsabai Előre Úszó Klub, Békéscsabai Atlétikai Club, Alföld Vívó Akadémia, Torna Club Békéscsaba, Békés Megyei Kano Judo SE, Békéscsabai Súlyemelő és Szabadidősport Egyesület.

Az utánpótlássport komoly problémája a megtartóerő hiánya. A más, elsősorban fővárosi sportszervezetek sokkal jobb infrastrukturális, egzisztenciális lehetőségeket tudnak kínálni a sportolóknak. A felsőoktatás sem tud olyan képzési palettát kínálni, amely helyben tartaná a kiemelkedő eredményekkel bíró fiatalokat.

Ez a tendencia sajnos a szakemberek terén is érzékelhető, hiszen nehéz megtartani, fejleszteni a jól felkészült, elkötelezett edzőket, sportvezetőket. Jelenlétük, szerepvállalásuk meghatározó, nélkülözhetetlen alapja az utánpótlásnevelő munkának.

Az egyes jogszabályok sem mindig könnyítik meg a fiatal tehetséges sportolók Békéscsabán „tartását”, így előfordulhatott már olyan eset is, hogy egy-egy generáció legtehetségesebb sportolói szinte kivétel nélkül eltávoztak nevelőegyesületüktől.

***KÖZÉPTÁVÚ CÉLKITŰZÉSEK, FELADATOK***

* az utánpótlás-nevelés kiemelt támogatása annak érdekében, hogy a sportszervezetek minél több gyermek- és ifjúsági korú sportoló számára biztosítsanak rendszeres sportolási, illetve felkészülési, versenyzési lehetőséget,
* a tehetséges fiatalok, felkészült sportszakemberek helyben tartása,
* sportosztályok kialakításában, sportkollégium létrehozatalában történő önkormányzati együttműködés,
* a Békéscsabán hagyományos sportágakban meghirdetett országos fejlesztési programokhoz történő csatlakozás,
* a sportszervezetek, egyesületek, iskolák nemzetközi kapcsolatai ápolásának, újak kialakításának támogatása,
* újabb, sportszakmai okokból is indokolt nemzetközi kapcsolatok kiépítése, mindenekelőtt Békéscsaba testvérvárosainak irányába.

**V. 3. 3. Versenysport, élsport**

Békéscsaba városa sporteredményein keresztül jól ismert az országban, de határainkon túl is. Az országos médiában – egykori és jelenlegi kiemelkedő hazai és nemzetközi sikereinknek köszönhetően – városunk rendre pozitív értelemben és hangsúllyal jelenik meg.

Sikereink értékét mindenképpen növeli, hogy a térség gazdasági helyzete miatt a klubok számára rendelkezésre álló szponzorációs, támogatási lehetőség jóval kisebb mértékű, mint az ország nyugati felében, illetve a fővárosban működő sportszervezeteké.

További nehézséget jelent a – bár folyamatosan fejlődő, de még mindig – nem kellően korszerű és különösen nem elegendő infrastruktúra.

Az elmúlt öt esztendőben az egyéni sportágak eredményességét tekintve komoly előrelépést tapasztalhattunk atlétikában, úszásban, vívásban, súlyemelésben és kick-boksz karate sportágakban. A korábbi években kiemelkedően teljesítő tornasport létszám, humánerőforrás és eredményesség tekintetében erősen visszaesett.

A csapatsportágak esetében a **Békéscsabai Röplabda SE** (Békéscsabai Röplabda Sport Kft.) az elmúlt tíz évben a legeredményesebb magyar röplabdacsapattá vált: bajnoki címek, kupagyőzelmek, helytállás a nemzetközi kupaküzdelmekben. A dinamikusan fejlődő magyar női röplabda-válogatott pedig elképzelhetetlen ma már békéscsabai játékos nélkül.

A **Békéscsabai Előre NKSE** a világ legerősebb bajnokságában szerepel, hétről hétre világklasszis játékosok ellen lép pályára. Az élvonalbeli kézilabdaklubok finanszírozása, forrásigénye az elmúlt években olyan mértékben megnőtt, amellyel a klub jelen gazdasági helyzetében, szponzorációs lehetőségeivel, az önkormányzati támogatás mértékével nem tud lépést tartani. Ebben a gazdasági környezetben az élvonalbeli tagság megőrzése lehetett csupán a reális cél.

A **Békéscsaba 1912 Előre Futball Zrt.** által működtetett csapat a 2016/17-es bajnoki szezont kivéve az utóbbi években a magyar labdarúgás második vonalában játszott. A nézők száma – követve az országos tendenciát – egy néhány éves visszaesést követően stagnált, az új lelátó átadását követően pedig némi növekedést is tapasztalhattunk. Az Előre nézőszáma még mindig viszonylag magasnak számít több más – akár tradicionális – klub nézőszámához viszonyítva. Jelenleg a másodosztályban történő szereplés a realitás. Kizárólag tőkeerős tulajdonosi háttér és szándék megléte esetén lenne esély arra, hogy a lila-fehér klub ismét az első osztályban szerepeljen.

***KÖZÉPTÁVÚ CÉLKITŰZÉSEK, FELADATOK***

* A legjelentősebb sporteseményeken (olimpián, világ- és Európa-bajnokságokon) való részvételre esélyes sportemberek támogatása.
* A sikeres élsportolóink segítése saját támogatói kör kialakításában.
* A kiemelt sportszervezetek számára a sporttevékenység alapfeltételeinek biztosítása, az önkormányzati tulajdonú létesítmények ingyenes vagy kedvezményes használatával, illetve a nem önkormányzati tulajdonú sportlétesítmények használati támogatásával.
* A meglévő, már korábban is e célt szolgáló önkormányzati lakások bérlőkijelölési jogának fenntartása a kiemelkedő sporttevékenységet végző versenyzők, edzők lakásfeltételeinek biztosítása érdekében.
* A Békéscsabára telepedni kívánó új vállalkozások bevonása a sporttámogatásokba, a helyi sportegyesületek segítésébe, a város sportéletének vérkeringésébe.
* A nagy népszerűségnek örvendő, évtizedes tradíciókra visszatekintő csapat-sportszervezeteinkkel szembeni elvárások: elsősorban a saját nevelésű játékosok közreműködésével, lehetőség szerint
  + a Békéscsabai Előre NKSE erősítse meg élvonalbeli tagságát, a csabai kézilabda hagyományok szerint szerepeljen;
  + a Békéscsaba 1912 Futball Zrt. – megfelelő szakmai és anyagi alappal rendelkezve – „hódítsa vissza” a nézőket, szilárdítsa meg a helyét a másodosztályban, teremtse meg a lehetőségét az esetleges élvonalbeli szereplésnek;
  + a Békéscsabai Röplabda Sport Kft. tartsa meg meghatározó szerepét a magyar bajnokság első osztályában, nemzetközi szinten is jegyzett csapat legyen.

### **V. 3. 4. Szabadidősport (lakossági sport) – rekreáció**

A sporttörvény az önként vállalható feladatok sorában meghatározza a helyi önkormányzatok részére a szabadidősport feltételeinek fejlesztését, továbbá a nők és a családok sportjának, a hátrányos helyzetű társadalmi csoportok sportjának, illetve a tömeges részvétellel zajló sportrendezvények lebonyolításának támogatását, segítését.

Egy 2019-ben készült statisztika alapján, Békéscsabán minden negyedik polgár sportol, legalább hetente két alkalommal. (Bár a szám örvendetes, egyben csalóka is, hiszen az adat rögzíti az iskolás gyerekeket is.)

Sportszervezeteink egy része kifejezetten a szabadidősport gyakorlására szerveződött (József Attila Lakótelepi Tömegsport Egyesület egyes szakosztályai, Gerlai SE, Mezőmegyer SE, Békéscsabai Szenior Úszó Egyesület, Százlábú Turisztikai Egyesület stb.), tagjai a mozgás szeretetéért, az egészséges életmód érdekében sportolnak. A városban rendszeresen sportolók legnagyobb része amatőr sportoló, vagy amatőr versenyrendszerben induló sportoló.

A nem szervezett formában történő szabadidősport-tevékenységnek mind többféle megjelenési formája van Békéscsabán: úszás, lovaglás, korcsolya, kosárlabda, labdarúgás, gyalog- és kerékpáros túra, karate, tenisz, fallabda, asztalitenisz, bowling, fitnesz, body building stb. Ezek jórészt *nem önkormányzati tulajdonban* (általában vállalkozói formában) működtetett sportlétesítményekben, illetve iskolák tornatermeiben, vagy a szabadban történnek.

**Programok szervezése**

Az Önkormányzat által a rendszeresen kiírt, lebonyolított *kispályás labdarúgó bajnokságokon* rendszeresen hetven-nyolcvan csapat vesz részt (ez a lakosság számát tekintve országos viszonylatban kifejezetten magas szám). Jelentős a szervezett tornákon, kupákon (Téli Kupa, Esti Kupa, Szuper Kupa) elinduló csapatok száma is. A Városi Labdarúgó Szövetség mintegy 1400 amatőr labdarúgót tart nyilván. 2019. évi adatok alapján, az év több, mint 100 napján volt futballmérkőzés a csabai pályákon, s a csapatok kevés híján 1000 meccset játszottak összesen!

Az Önkormányzat igyekszik további „kampányszerű” eseményekkel is bővíteni a sportolási lehetőségeket (Sporthétfő-rendezvények, Nők Napja, Családi Sportfesztivál, Magyar Úszás Napja, korábban: 4 labda bajnokságok, Csabai Strandparti stb.). Az Önkormányzat mellett elsősorban a Békéscsabai Atlétikai Club szervez rendszeresen szabadidősportos programokat, elsősorban futóversenyeket.

**Szabadidősport gyakorlásának infrastrukturális háttere**

Békéscsabán a legtöbb szabadidősportoló a futást választja. Erre nagyszerű lehetőségek vannak a városban. A parkokat (elsősorban a Széchenyi ligetet és a CsabaParkot), valamint az Élővíz-csatornamenti sétányokat már „felfedezték” a kocogók. Az elmúlt öt évben három műanyag borítású futókör is épült a városban: Tolnai utca, CsabaPark, Széchenyi liget.

A szabadtéri sportolás lehetőségeinek további bővítése érdekében az Önkormányzat tíz fitnesz parkot épített az elmúlt években: Tolnai utca, Szabó Pál tér, Lencsési lakótelep, Széchenyi liget, CsabaPark, Fényes, Árpád fejedelem tér, Orosházi út, Mezőmegyer, Veres Péter utca.

A közelmúltban öt műfüves labdarúgó pálya is épült a város különböző részén, melyek elsősorban a szabadisport céljait szolgálják

Az egyre javuló kerékpárút-hálózat is remek sportolási lehetőségeket kínál. Békéscsabáról mind több település megközelíthető kerékpárúton, s ezzel mind többen élnek is.

A legnehezebb helyzetben az úszni vágyók vannak, hiszen az Árpád fürdő 50 méteres medencéje a délutáni órákban elsősorban a versenysport céljait szolgálja. Mindemellett – ha korlátozott körülmények között is – az Árpád fürdő és a Belvárosi Gimnázium uszodája lehetőséget biztosít az egészégmegőrző úszásra.

A város sportlétesítmény-gondjai a fedett helyen végzett szabadidősport kapcsán mutatkoznak meg a leginkább. A közelmúltban végrehajtott fejlesztések bár sokat segítettek, még mindig nem elegendő az igénybe vehető létesítmény, s ami rendelkezésre áll, az az esetek jó részében nem megfelelő színvonalú.

***KÖZÉPTÁVÚ CÉLKITŰZÉSEK, FELADATOK***

* Továbbra is kiemelt terület a szabadidősport feltételeinek fejlesztése és a rendszeres mozgáslehetőség biztosítása.
* Fontos feladat akciókkal, szervezéssel, kommunikációval, kampányszerű rendezvényekkel a szemléletváltozás ösztönzése, a minél több szereplő bevonása a szabadidősportba, a szabadidő-sportolók számának további növelése. Az egyik kiemelt feladat a sok embert rendszeresen megmozgató szabadidősport-programok meghirdetése, szervezése, lebonyolítása, új programok indítása.
* A hagyományos szabadidős rendezvények megtartása mellett újak generálása.
* A nagyobb sportszervezetek inspirálása szabadidősport-rendezvények szervezésére.

### **V. 3. 5. Kiemelt sportrendezvények**

A városmarketing, valamint a mozgás iránti érdeklődés felkeltése szempontjából az egyik leghatékonyabb lehetőség a minél több rangos, nagy tömegeket vonzó sportprogram békéscsabai megrendezése. Egyes nemzetközi viadalok, válogatott mérkőzések megrendezésének komoly hagyományai vannak városunkban.

A szakembergárda rendelkezésre áll, ám a jelenlegi infrastruktúra még nem alkalmas arra, hogy egy bizonyos szint fölötti sportrendezvény házigazdája lehessen Békéscsaba városa, így az elmúlt 5 évben jelentősen lecsökkent a nemzetközi, válogatott szintű rendezvények köre. Elsősorban a sportszervezetek által szervezett események (nemzetközi, országos, regionális viadalok, diákolimpiai döntők) voltak jellemzőek.

A tradicionálisan megrendezett sportprogramok közül a város „*kiemelt sportrendezvényei”* az alábbiak lettek:

* Békéscsaba–-Arad–Békéscsaba szupermaratoni futóverseny és kerékpáros túra;
* Streetball Fesztivál;
* Országos Kerékpáros Kritérium Verseny;
* Sporthétfő-programok a város főterén;
* Élsportolói Fogadás.

***KÖZÉPTÁVÚ CÉLKITŰZÉSEK, FELADATOK***

* Növekvő számú egyedi, reprezentatív, jelentős média- és szurkolói érdeklődésre számot tartó, kiemelt sportesemény, nagy résztvevői létszámot vonzó szabadidősport-rendezvény, országos sportrendezvény (bajnokság, kupa, torna) megvalósulása Békéscsabán.
* A nagyobb résztvevői létszámot felvonultató, városmarketing szempontjából is jelentős rendezvények – lehetőség szerinti – anyagi, erkölcsi, szakmai segítése, azok „kiemelt városi sportrendezvényekké” nyilvánítása.

### **V. 3. 6. Sportlétesítmények**

A sporttörvény a települési önkormányzatok feladatai között határozza meg a tulajdonában álló sportlétesítmények működtetését, fenntartását, továbbá önként vállalható sportfeladatoknál megfogalmazott ajánlások között szerepel a sportlétesítmények fejlesztése, új sportlétesítmények építése.

A Békéscsabán lévő létesítmények legnagyobb részt önkormányzati tulajdonban állnak. A sportlétesítményeket illetően az elsődleges probléma, hogy számuk eleve kevés, illetve a meglévők egy része mára már korszerűtlen, amortizálódott, rossz állapotú –– az elmúlt évek fejlesztései ellenére is. További probléma, hogy egyes létesítmények állagmegóvása, a pályák előkészítése, s ami ugyancsak lényeges: az őrzése, megnyugtató módon nem megoldott.

Ugyanakkor fontos látni, hogy **Békéscsaba sportéletének következő 5 éves időszakában kitörési pontot a sportinfrastruktúra-fejlesztések jelenthetnek.**

A sportszervezetek kiegyensúlyozott, eredményes működése, a sportolók sikerei, az utánpótlás bázisok megtartása, növelése nagyban függ a kiszolgáló létesítmények meglététől, azok színvonalától. A XXI. század olyan elvárásokat támaszt a klubok felé, amelyek csak jelentős beruházások, felújítások árán, illetve azzal párhuzamosan felelős és gondos működtetéssel érhetőek el.

A korszerű, minden igényt kielégítő létesítmények ugyanakkor vonzzák a hazai és nemzetközi sportolókat és egyesületeket. Az edzőtáborok, hazai és nemzetközi versenyek révén (sport)szálláshelyek fejlesztése, ehhez kapcsolódóan a vendéglátás kereskedelmi jellegű fejlesztését-bővítését is magával vonhatja. Ezek a fejlesztések így közvetve a város részére iparűzési és idegenforgalmi adóbevételt jelenthetek, valamint a város foglalkoztatási és idegenforgalmi helyzetét is erősíthetik.

**V. 3. 6. 1. Meglévő sportlétesítmények**

**V. 3. 6. 1. 1. Önkormányzati tulajdonban lévő sportlétesítmények**

Az önkormányzati tulajdonban lévő sportlétesítményeket 3 alapvető csoportba sorolhatjuk:

1. Kifejezetten sporttevékenység céljaira épített, elsősorban a versenysportot szolgáló, sportegyesületek által használt létesítmények (üzemeltető: Békéscsaba Vagyonkezelő Zrt.).
2. Oktatási intézmények sportlétesítményei (tornatermek, tornaszobák, sportudvarok, tanuszodák (üzemeltető: a Békéscsabai Szakképzési Centrum, a Békéscsabai Tankerületi Központ és a Békéscsabai Városgazdálkodási Kft.)
3. Egyéb (más tulajdonviszonyú), valamint közterületeken lévő sportlétesítmények (üzemeltető: Békéscsaba Megyei Jogú Város Polgármesteri Hivatala Városüzemeltetési Osztály).

**V. 3. 6. 1. 1. 1. A Békéscsaba Vagyonkezelő Zrt. által működtetett sportingatlanok**

* A Békéscsaba Vagyonkezelő Zrt. közvetlen kezelésében lévő létesítmények:
  1. Kórház utcai labdarúgó létesítmény (székház, centerpálya, valamint a 2 db műfüves és 1 db füves /Fű-3/ pálya);
  2. Sportok Háza (Békéscsabai Városi Sportcsarnok);
  3. Árpád Gyógy- és Strandfürdő.
* A Békéscsaba Vagyonkezelő Zrt.-n keresztül, más (sport)szervezetek kezelésében levő létesítmények:
  1. Rácz Lukács Tornacsarnok – Torna Club Békéscsaba;
  2. Kórház utcai teniszpályák – Viharsarok Tenisz Alapítvány;
  3. Békéscsabai Atlétikai Centrum (Vandháti úti műanyag borítású atlétikai pálya, dobópályák, valamint a Medovarszki János Futófolyosó) – Békéscsabai Atlétikai Club;
  4. súlyemelő terem – Békéscsabai Súlyemelő és Szabadidő Sport Egyesület;
  5. vívócsarnok – Alföld Vívó Akadémia;
  6. extrém pálya – Békéscsabai Extrémsport Egyesület;
  7. Bessenyei utcai sporttelep – Jamina SE;
  8. Csányi utcai MÁV-pálya – Békéscsabai MÁV SE;
  9. Gerlai labdarúgó pálya – Gerlai SE;
  10. 4-es Honvéd utcai labdarúgó bázis – Békéscsabai Labdarúgó Akadémia;
  11. 4-es Honvéd utcai sportlőtér – Viharsarki Sportlövész Egyesület.

A létesítmények kihasználtsága egész évben szinte 100%-os, télen létesítményhiány is felmerül. A létesítmények között akad olyan, melynek állapota nem, vagy alig felel meg az egyes sportágak űzéséhez.

**V. 3. 6. 1. 1. 2. Az Önkormányzat kizárólagos tulajdonában, de a város oktatási intézményeit fenntartók kezelésében** lévő, a város sportja szempontjából – számuknál és méreteiknél fogva – meghatározó jelentőségű sportlétesítmények (elsősorban **tornatermek**):

* 17 db tornaterem;
* 3 db tanuszoda (Szigligeti utcai Óvoda, Lencsési Általános Iskola, Belvárosi Általános Iskola és Gimnázium).

A városi oktatási intézmények tornatermeiben az elmúlt években több, igen komoly fejlesztés történt, ennek ellenére kijelenthető: a létesítmények száma kevés, a tornatermek, tornaszobák elöregedtek, a mindennapos testnevelés indukálta többletfeladatoknak nem tudnak megfelelni, a sportudvarok kicsik, korszerűtlenek, fejlesztésre szorulnak. A város szinte valamennyi tornaterme folyamatos telt házzal működik, délelőttönként az iskolai testnevelés, délután az iskolai sportfoglalkozások, illetve a sportszervezetek edzései miatt.

Szabvány méretű (20 x 40 m) küzdőtérrel rendelkező tornaterme csupán a Kazinczy Ferenc Általános Iskolának, valamint a nem önkormányzati tulajdonú Gál Ferenc Egyetemnek és az evangélikus gimnáziumnak van.

**V. 3. 6. 1. 1. 3. Egyéb (más tulajdonviszonyú), valamint közterületeken lévő sportlétesítmények**

Állami vagy önkormányzati tulajdonban lévő területen működnek az alábbi, a város sportélete szempontjából fontos sportlétesítmények:

* Békéscsabai Röplabda Akadémia – működtetője: Békéscsabai Röplabda Sport Kft.;
* repülőtér – működtetője: Békésairport Kft.;
* Mezőmegyeri labdarúgópálya – működtetője: Mezőmegyer SE.

A szabadidős sporttevékenység segítése érdekében a 80-as, 90-es években Békéscsaba különböző részein (elsősorban) aszfalt borítású sportpályákat (kispályás focipályákat, streetball pályákat) hoztak létre, pingpongasztalok telepítésére került sor. Az évek során a pályákat – előre elfogadott terv szerint – felújította az Önkormányzat, rajtuk kisebb-nagyobb fejlesztéseket hajtott végre.

Ezeknek a pályáknak nagy része ma már korszerűtlen, amortizált, egyes létesítmények meg is szűntek. Jelenleg 13 db ilyen pályát tartunk nyilván.

A megváltozott sportolói szokásokhoz igazodva az elmúlt években 10 db városrészi sportpark átadására került sor. Három műanyag borítású futókör (Széchenyi liget, CsabaPark, Tolnai utca) és kilenc fitnesz park (Tolnai utca, Szabó Pál tér, Széchenyi liget, CsabaPark, Fényes, Árpád fejedelem tér, Orosházi út, Mezőmegyer, Veres Péter utca) áll a szabadidő sportolók rendelkezésére.

**V. 3. 6. 2. Nem önkormányzati tulajdonú sportlétesítmények:**

Mester Klub (szabvány kézilabdapályát is magában foglaló fedett sportbázis fallabda pályákkal, asztaliteniszezési, fitnesz lehetőségekkel, műfüves focipályákkal;

* Tréning Center (salakos futball- és teniszpályák);
* Csaba Tenisz és Fallabda Center (aszfalt borítású teniszpálya, fallabda pályák);
* lovas pályák;
* fitnesz és kondicionáló termek;
* bowling pálya;
* golf tanulópálya;
* jégpálya, stb.

A város létesítménygondjait valamelyest enyhíti, hogy az utóbbi esztendőkben egyre több cég, vállalkozó működtet valamilyen szabadidő-sportolásra alkalmas létesítményt.

***KÖZÉPTÁVÚ CÉLKITŰZÉSEK, FELADATOK***

* Kiemelt cél, hogy az Önkormányzat a jelenleg meglévő sportlétesítményeket – a lehetőségeihez mérten – karbantartsa, rendbe hozza, folyamatosan fejlessze, biztosítsa az állagmegóvást, illetve a kor szellemének, elvárásainak megfelelően új létesítményeket építsen a sport valamennyi területén tevékenykedők (szabadidősportot, versenysportot űzők, stb.) számára.
* A sportegyesületek sportinfrastruktúra-fejlesztési törekvéseinek lehetőség szerinti támogatása.
* Az önkormányzati tulajdonú sportlétesítmények üzemeltetéséhez, fenntartásához és felújításához forrás biztosítása.
* A központi pályázati lehetőségek intenzív kihasználása a felújítások, üzemeltetések, új sportlétesítmények építése, oktatási intézmények tornatermeinek, sportudvarainak fejlesztése, állagának javítása érdekében.
* Az önkormányzati sportlétesítményeinek a sportszervezetek, illetve oktatási intézmények által történő használatának szabályozása a *„Sporttámogatási rendszerben”*.
* Az önkormányzati sportlétesítmények térítésmentes biztosítása az Oktatási, Közművelődési és Sport Osztály által szervezett felmenő rendszerű diákolimpiai bajnokságokon és alapfokú diákbajnokságokon résztvevő csapatok számára.
* A sportszervezetek sportlétesítmény-használat feltételeinek meghatározása a *„Sporttámogatási rendszerben”*.
* Az önkormányzati sportlétesítmények neves, sikeres, elsősorban Békéscsaba városához kötődő sportemberekről történő elnevezésének vizsgálata.
* A közterületeken lévő szabadtéri sportlétesítmények, ifjúsági parkok folyamatos karbantartása, a divatos szabadidősportágak gyakorlási feltételeinek lehetőség szerinti javítása, bővítése.

**V. 3. 6. 3. Kiemelt sportlétesítmény-fejlesztési tervek**

**V. 3. 6. 3. 1. Modern Városok Program**

Magyarország Kormánya a Modern Városok Program keretében 2016. április 26. napján együttműködési megállapodást kötött Békéscsaba Megyei Jogú Város Önkormányzatával. A megállapodásban a sport szakterület fejlesztése markáns hangsúlyt kapott az alábbi projektek tervezésével.

**V. 3. 6. 3. 1. 1.**

**A Békéscsabai Röplabda Akadémia infrastrukturális feltételeinek megteremtése**

Az MVP megállapodás alapján elsőként megújult a Békéscsabai Szakképzési Centrum (BSZC) **Vásárhelyi Pál Technikum tornacsarnokának** (Deák utca) padlóburkolata és korszerűsítették a világítást a létesítmény tornatermében. Ezt követően megtörtént a nagyjából **2.200 m²-es röplabda munkacsarnok kivitelezése** a BSZC Trefort Ágoston Technikum területén (Dobozi út). A komplexumban három szabványméretű röplabdapályát helyeztek el. Az öltözők és edzői szobák mellett kondicionálótermet, egészségügyi helyiséget, irodákat és két oktatótermet is berendeztek. 2020 júliusában a sportlétesítmény adott otthont az U17-es leány röplabda-válogatott edzőtáborának, valamint a BRSE nyári táborainak.

Az országos beiskolázású akadémia lehetőséget kíván biztosítani a Kárpát-medencében élő határon túli fiatalok számára is. Hosszú távon nemzetközi szintű eredmények elérésére képes játékosállomány kinevelése a közel 400 fős utánpótlásbázisból. *Mindkét projekt megvalósult.*

**V. 3. 6. 3. 1. 2.**

**A Sportok Háza és sportszálláshelyek kialakítása a Békéscsabai Sportcentrumban**

**A Békéscsabai Városi Sportcsarnokot 1988 márciusában adták át. Az épület állaga az azóta eltelt 32 évben – amellett, hogy néhány évvel ezelőtt energetikai felújításon esett át – jelentősen romlott. Az MVP mintegy nettó 1 milliárd forint összegű támogatásnak köszönhetően a sportlétesítmény megújult és a szálláshely kapacitás is bővült.**

A 2019-ben kezdődött beruházás eredményeként rendbe hozták és felújították a lelátókat, megújultak az öltözők, irodák, teljesen új padlóburkolat került a létesítménybe. Modernizálták az épület teljes fűtési és elektromos rendszerét, valamint a hang- és látványtechnikát. A létesítmény kiegészült egy vetítő- és egy sajtószobával is. Mindezek mellett háromcsillagos minősítésű sportszálláshelyek, 20 hotelszoba került kialakításra az épület első és második emeletén, gondolva a sportturizmusra is. A kialakított légkondicionált lakóegységek külön fürdőszobával, előtérrel rendelkeznek. A B oldali főbejáratnál került kialakításra az a kiállító tér, amely Békéscsaba kiemelkedő sportolóinak állít emléket, az A oldali bejáratnál pedig szurkolói shop létesül. A megújult fitneszterem és a sportorvosi szolgáltatás magasabb színvonalon, XXI. századi körülmények közt tudja fogadni a sportolókat és sportolni vágyókat. *A projekt 2020. év végére megvalósult.*

**V. 3. 6. 3. 1. 3.**

**Új multifunkciós sportaréna építése a Békéscsabai Sportcentrumban**

A régi sportcsarnok építészeti megoldásai ma már nem teszik lehetővé, hogy nemzetközi sporteseményeknek adjon otthont, teljes körű multifunkcionalitást biztosító létesítményként szolgálja ki a térséget. Békés megyében nincs ilyen típusú sportlétesítmény.

A tervek szerint egy letisztult, egyszerű formákkal és megoldásokkal kialakított, 3000-3500 fő befogadására képes új aréna megépítésére kerülhet sor, mely alkalmas elsősorban a kézilabda, a röplabda, kosárlabda és a futsal sportágak tekintetében nem csak a nemzeti bajnokságok lebonyolítására, de felnőtt, nemzetek közötti válogatott viadalok lejátszására, korosztályos világversenyek megrendezésére, és a legrangosabb európai kupaküzdelmek lebonyolítására is.

A multifunkcionális kialakítás a használhatóság és a hatékony üzemeltetés szempontjából kulcsfontosságú, így biztosítani kell, hogy a tradicionális békéscsabai sportágak, így a torna, a kick-box, a vívás, a judo stb. esetében is rangos nemzetközi versenyek legyenek megrendezhetők, de lehetőség nyíljon kulturális és közéleti felhasználásra is. A fejlesztés része egy sport-rehabilitációs részleg kialakítása is.

Az épület befogadóképessége kulturális rendezvények esetében 4000 fő, kézilabda-, kosárlabda- és röplabda-mérkőzések, -tornák esetében megközelítőleg 3000-3500 fős lelátó kialakítással (fix és mobil lelátók vegyes alkalmazásával, támlás felhajtható ülőkékkel). A mobil lelátok elhelyezését követően a küzdőtérnek minimum egy kézilabda pálya méretűnek kell maradnia (biztonsági területtel, kispadokkal, egyéb versenyszabályzatok szerinti védőterületekkel).

A fejlesztését részét képezi a Dobozi út felé megépülő útszakasz kiépítése, amely nagyban segítheti a forgalom lebonyolódását, csökkentheti a belváros területére terhelődő forgalmat és a keresztmetszeti fejlesztés hatására a forgalom lebonyolódása is könnyebbé válna.

*Az Óbuda Építész Stúdió Kft. az engedélyes terveket elkészítette, amelyre alapozva elkészülhetnek a kiviteli tervek a szükséges forrás hozzárendeléssel. Ennek elfogadása esetén indulhat el a kivitelezői közbeszerzési eljárás lefolytatása, amelyben kormányzati forrás biztosításáról döntés születik.*

**V. 3. 6. 3. 1. 4.**

**Városi sportuszoda építése a Békéscsabai Sportcentrumban**

A Békéscsabai Sportcentrum részeként az új sportuszodának funkcionális egységben kell működnie a meglévő Sportok Házával és a létesítendő új Arénával is.

Cél, hogy a Békéscsaba városa rendelkezzen egy letisztult, egyszerű formákkal és megoldásokkal kialakított, 800-1000 fős lelátót, 52 m-es, 10 pályás versenyuszodát és hozzá kapcsolódó 33,3\*25 m-es bemelegítő-, valamint 16\*8 m-es tanmedencét tartalmazó uszodaépülettel.

A sportlétesítménynek ki kell szolgálnia vízilabda és az úszás sportágak amatőr és profi művelőinek igényeit, mind lakossági, mind sportegyesületi viszonylatban. Az uszodát oly módon kell megtervezni, hogy az otthont adhasson országos és nemzetközi szintű versenyek, mérkőzések lebonyolítására is. A megvalósuló fejlesztés eredményeként az Árpád Gyógy- és Strandfürdőből kikerülhetnek a versenysportolók, amelynek köszönhetően a sportuszoda kiszolgálhatja a tömegsport igényeit és a fürdő területén további önkormányzati beruházások révén bővülhet a rekreációs, családi, wellness és gyógyturisztikai szolgáltatások köre, hozzájárulva a város turisztikai vonzerejének növekedéséhez és a fenntartási költségek csökkentéséhez

*A projekthez elkészült a Részletes Megvalósíthatósági Tanulmány és a koncepcióterv. A BMSK Zrt felkérése megtörtént, a tervezési feladatokra vonatkozó feltételes közbeszerzési eljárás előkészítése folyamatban van.*

**V. 3. 6. 3. 2. További hazai finanszírozású projektek**

**V. 3. 6. 3. 2. 1. A Békéscsaba Kórház utcai stadion rekonstrukciója**

A Nemzeti Stadionfejlesztési Program keretein belül a Békéscsaba 1912 Előre Kórház utcai stadionja egy több éven átívelő komplex fejlesztési program keretében újul meg. A fejlesztés már 2014 szeptemberében megindult a tervezési munkálatokkal, valamint a pályatest felújításával.

*I. ütem:* a centerpálya észak-nyugati oldalán lévő ülőhelyi lelátó visszabontásra került. Helyén egy több mint 2.280 fő ülőhellyel ellátott új lelátó épült, a lelátókhoz kapcsolódó öltözőkkel, VIP-helyiségekkel, sajtó helyiségekkel, pénztárral, büfével, vizesblokkokkal és egészségügyi helyiségekkel. A 3.500 négyzetméteres VIP parkoló kialakítása mellett megtörtént a meglévő pályavilágítási elemek korszerűsítése-bővítése. *Az 1. ütem megvalósult.*

II. ütem: a Kórház utcai stadion „félkész” állapotában nem maradhat. Az engedélyes tervek elkészültek a keresztlelátók, parkolók, a Kórház utcai lelátó lebontására és új építésére, a szükséges parkolók, kiszolgáló létesítmények (jegypénztár, büfé, mosdók stb.) megvalósításához.

**V. 3. 6. 3. 2. 2. A Békéscsabai Atlétikai Centrum létesítményfejlesztése**

A Békéscsabai Atlétikai Club által működtetett atlétikai centrum jelentős felújításra, fejlesztésre szorul. A sportszervezet múltja, eddigi eredményei, a versenyzői létszám, a szakmai munka minősége is megalapozza a fejlesztési igényt. A Magyar Atlétikai Szövetség, valamint az Emberi Erőforrások Minisztériuma is támogatásra érdemesnek tartja a projektet.

A több szakaszos, 500 millió forint becsült összköltségvetésű beruházás 3 részből áll:

*I. ütem*: közművek kialakítása, parkolók létesítése, pályavilágítás, 1-es, 2-es dobókörök felújítása és a mobil lelátók beszerzése

*II. ütem*: öltöző és irodaépület kivitelezése, 3-as, 4-es dobókörök felújítása

*III. ütem*: új futófolyosó megépítése

*Az I. és a II. ütem engedélyes és a kiviteli tervdokumentációja 2020. év őszén elkészült, leszállítása megtörtént. A kivitelezésre vonatkozó közbeszerzési eljárás a BMSK Zrt. lebonyolításában folyamatban van.*

**V. 3. 6. 3. 2. 3. A Békéscsabai Judo Akadémia fejlesztése**

A Békés Megyei Kano Judo SE versenyzői az elmúlt években a Békéscsabai Városi Sportcsarnokban edzettek, de a sportkomplexum felújítása miatt átmeneti megoldást kellett keresni. Az elmúlt pár hónapban a foglalkozásokat nem megfelelő körülmények között tudták végezni. A Magyar Judo Szövetség szándékában áll támogatni 2020-ban, az országos ranglistán 10. helyen végzett sportszervezet infrastrukutális problémájának megoldását, a Békéscsabai Judo Akadémia kialakítását.

A Békés Megyei Kano Judo SE mintegy két évtizedes problémája hamarosan megoldódhat: egy korábbi önkormányzati ingatlanba költözhet be. Az önkormányzattól a Nemzeti Sportközpont Zrt. vásárolt egy ingatlant, amely a Kazinczy utcán található. Ebben az épületben a vásárlást követően a társaság olyan környezetet alakít ki, amely megfelelő a judo sportágnak és így közel 300 négyzetméteren edzhetnek a fiatal csabai judosok a felújítást követően. *A megvalósulás folyamatban van.*

**V. 3. 6. 3. 2. 4. A Kórház utcai teniszpályák felújítása**

A sokáig egyedüli csabai tenisz egyesület, a *Békéscsabai Előre Tenisz Klub* szünetelteti működését, az egyesületi tagság szinte teljes egészében átigazolt a Viharsarok Tenisz Alapítványhoz. Az utóbbi szervezet működteti jelenleg a Kórház utcai tenisz centrumot.

**A létesítmény fejlesztésének műszaki tartalma:** a világítás fejlesztése; a meglévő kerítés és pálya melleit padsor felújítása; a teniszpálya vonalának cseréje; új bejárati kapu liget felőli elhelyezése. *A projekt 2019 őszén megvalósult.*

**Tervezett, közeljövőben megvalósulandó fejlesztések:** automata öntözőrendszer felújítása; tenisz eszköztároló bontása, új, zárható fém tároló elhelyezése; karbantartó eszközök beszerzése (pályalehúzó), tereprendezés; pályavilágítás oszlopainak teljes cseréje; térburkolat készítése a lelátón (ülőkék alatt és előtt); támfal építése előregyártott peron elemekből bírói állvány helyének biztosítására; térelválasztó háló, adogatógép beszerzése (LOBSTER Elite Grand V LE).

*A műszaki tartalom meghatározásra került, a támogatási szerződés előkészítése folyamatban van, illetve – egyes fejlesztési tételek esetében – támogatói döntésre van még szükség.*

**Hosszabb távú, jelentős fejlesztési tervek:** télen is használható pályák (sátortető); kemény borítású pályák (Rebound), amelyek lehetnek állandóak vagy mobilak.

**V. 3. 6. 3. 2. 5. A Magyar Labdarúgó Szövetség** **közreműködésével kisméretű műfüves labdarúgó pályák kialakítása**

Az első kisméretű (40x20 m-es) műfüves labdarúgó pályák 2016-ban épültek Békéscsabán (a Campus területén, a Bessenyei utcai sporttelepen, illetve a Lencsési Általános Iskola sportudvarán). A Magyar Labdarúgó Szövetség pályaépítési programjának keretein belül az elmúlt években további *három pálya megépítésére került sor*:

* Csányi utcai sporttelep (MÁV-pálya),
* Mezőmegyeri sporttelep,
* CsabaPark.

**V. 3. 6. 3. 2. 6. Műanyag borítású futópályák megvalósulása**

*Az elmúlt három évben a szabadidősport gyakorlására három futópálya is épült Békéscsabán:*

1. A Nemzeti Fejlesztési Minisztérium által közétett Nemzeti Szabadidős – Egészség Sportpark Program pályázatán egy **D típusú sportpark, s ezen belül egy 200 m-es futókör megépítésére kerülhetett sor.** A létesítmény a Tolnai utcai sportparkban 2019-ben megvalósult.
2. A **Széchenyi ligetben egy 400 m-es futókört** vehettek birtokukba 2018-ban a sportolni vágyók, a fejlesztés TOP-os pályázatból valósult meg.
3. Ugyancsak sikeres TOP-os pályázat következtében a **CsabaParkban egy 2400 m-es műanyag borítású futópálya** épült meg 2020. évben.

**V. 3. 6. 3. 2. 7. A Magyar Kézilabda Szövetség „rekortán” kültéri kézilabdapálya fejlesztési program**

A Magyar Kézilabda Szövetség a Magyar Kormány támogatásával „Rekortán pálya fejlesztési program” megnevezéssel kültéri kézilabdapályák építésére és meglévő kézilabdapályák felújítására irányuló új országos programot indított. A fejlesztési program a Belvárosi Általános Iskola és Gimnázium intézmény felöli aszfaltpályáján *valósult meg 2019 tavaszán*, a kézilabdapálya üzemeltetője az iskola fenntartója, a Békéscsabai Tankerületi Központot lett.

**V. 3. 6. 3. 2. 8. A Szigligeti utcai óvoda tanuszodájának felújítása**

A tanuszoda felújítására az Önkormányzat és a Békéscsabai Előre Úszó Klub között létrejött konzorciumi együttműködés keretében a Magyar Úszószövetség által biztosított támogatásokból, illetve az Önkormányzat által biztosított önerőből nyílt lehetőség 2019-ben. A létesítmény felújítása során a régi fa tartószerkezet és a teljes tető megújult, új belső fa lambéria burkolatot készítettek, az épület falazott szerkezeteit hőszigetelték. A 15 m x 6 m méretű medencetér új beltéri világítást és medencefóliát kapott. Megújult a tanuszoda teljes légkezelő berendezése, a medencetérben új padlórétegrend készült, ezáltal padlófűtést kapott a medence körüli új padlóburkolat, kicserélték a nyílászárókat. A vízgépészeti rendszer is korszerűvé vált. *A projekt 2019-ben megvalósult.*

**V. 3. 6. 3. 2. 9. Óvodai műfüves pályák megvalósulása**

Az elmúlt években összesen 8 db műfüves labdarúgó pálya épült a békéscsabai óvodákban.

A Nemzeti Ovi-Sport Program keretein belül 2018-ban 3 db, 2020-ban 1 db 6x12 m-es, palánkkal körülvett műfüves labdarúgó pálya épült Békéscsabán, az alábbi helyszíneken:

1. Lencsési Óvoda „Manóvár Óvoda” (Pásztor u. 91.)
2. Hajnal-Lenkei- Jázmin Utcai ÁMK Hajnal Utcai Óvodája
3. Békéscsabai Tündérkert Óvoda (Szegfű utca 11.)
4. Mackó-Kuckó Óvoda Orosházi út 2. szám alatti telephelye

A Magyar Labdarúgó Szövetség Ovi Pályaépítési programja során 2019. évben 4 óvodában valósult meg műfüves labdarúgó pálya. A pályák 12x24 m-esek, palánkkal körülvettek. A projektek az alábbi helyszíneken valósultak meg:

1. Szigligeti utcai és Kazinczy-lakótelepi Óvoda Tábor utcai óvodája;
2. Lencsési Óvoda Zöldovi (Lencsési út 15.)
3. Lencsési Óvoda „Napsugárovi” (Pásztor u. 70.)
4. Hajnal-Lenkey-Jázmin Utcai Általános Művelődési Központ (Gerla, Jázmin u.).

*Folyamatban van:* ***Szlovák Gimnázium, Általános Iskola, Óvoda és Kollégium*** *(Dedinszky Gyula utca).*

**V. 3. 6. 3. 2. 10. A 4-es Honvéd utcai labdarúgó utánpótlás-nevelő bázis fejlesztései**

A rendszerváltást megelőzően a Honvéd Szalvai SE sporttelepe volt, ám teljesen amortizálódott, valójában csak egy nagy füves terület maradt. 2011-ben a Békéscsabai Utánpótlás-nevelő Futball Club átvette a létesítmény üzemeltetését, s azonnal igen komoly beruházásokba, fejlesztésekbe kezdett.

Az elmúlt öt évben számos nagyszabású fejlesztés történt, így például:

* 111 x 72 m méretű műfű borítású, villanyvilágítással ellátott műfüves labdarúgó pálya kivitelezése;
* 110 x 65 m méretű villanyvilágítással ellátott élőfüves labdarúgó pálya kivitelezése;
* 63 x 45 m méretű villanyvilágítással ellátott műfüves labdarúgó pálya kivitelezése;
* 200 fős fedett lelátó telepítése stb.

*A projektek Tao-s támogatásból, illetve önerő biztosításával valósultak meg.*

**A létesítményben az alábbi fejlesztéseket tervezik:**

* *2021. I. félév:* 1 db 110 x 65 m-es élőfüves labdarúgó pálya kivitelezése (forrás: Tao és önerő);
* *2022. II. félév:* Fedett csarnok kivitelezése, 60 x 40  m-es méretű műfüves labdarúgó pályával (forrás: Tao és önerő).

**V. 3. 6. 3. 2. 11. Az extrém sportpálya áthelyezése, fejlesztése**

Az MVP sportinfrastrukturális fejlesztései miatt a Sportok Háza (Békéscsabai Városi Sportcsarnok) mellett kialakított extrém pályának új helyszínt kellett keresni. A pályát működtető Békéscsaba Vagyonkezelő Zrt.-vel, illetve használó Békéscsabai Extrémsport Egyesülettel egyeztetve 2020 őszén a Békéscsabai MÁV SE Csányi utcai pályájára kerültek át az elemek. Az egykori aszfalt kézilabdapálya talaja rendkívül töredezett, rossz minőségű, a 800 m2-es felület teljes felújítása elkerülhetetlen. Csakúgy, mint az elemek felújítása, valamint újabb, az idő viszontagságainak, illetve a különböző sporteszközök használatának jobban ellenálló elemek vásárlása. Szükségszerű a környezet rendbetétele is, padok, kukák kihelyezése stb.

*A pálya teljes felújításának munkálatai – a tervek szerint – 2021 tavaszán megkezdődnek. Ezzel egy időben az elemek javítása is elindul. Újabb elemek vásárlására pályázati forrásokat kíván felhasználni az Önkormányzat.*

**V. 3. 6. 4. Az önkormányzati tulajdonban lévő sportlétesítmények finanszírozása és működtetése**

**V. 3. 6. 4. 1. Finanszírozás**

Békéscsaba Megyei Jogú Város Önkormányzatának sport jellegű kiadásainak nagyságrendje megközelítőleg 300 millió forint keretösszegű. A forrás pénzbeli támogatás formájában kerül átadásra a sportszervezetek, sportolók számára a mindenkor hatályos Sportkoncepció és sporttámogatási rendszer alapján.

További, nem pénzbeli támogatás a kiemelt sportszervezetek számára az ingyenes sportlétesítmény használata. 2019. év 2. felétől a TAO-támogatásban részesülő sportszervezeteknek a tornaterem használatot meg kell fizetniük.

Sportlétesítmény működtetési támogatásként a Békéscsaba Vagyonkezelő Zrt. számára a város 2020. évi költségvetésében 155 millió forint került átadásra.

**V. 3. 6. 4. 2. Működtetés**

A **Békéscsaba Vagyonkezelő Zrt.** szerteágazó tevékenységi köre, a működtetésében lévő nagyszámú sportlétesítmény a rendszer túlterheltségét okozza, amely egy szűkös finanszírozás mellett nem tud kellő figyelmet, erőforrást biztosítani a sportcsarnok üzemeltetésére.

Békéscsaba Megyei Jogú Város 2021-2025 közötti sportkoncepciója tervezése során körvonalazódik, hogy az elkövetkező években jelentős önkormányzati forrásbővüléssel nem lehet számolni. A városi sportinfrastruktúra fejlesztése, a meglévő sportlétesítmények hatékony menedzsmentje korszakos jelentőségű fejlődést eredményezhet a város sportéletében.

Ennek egyik első lépése, pilotprojektje lehetne **a Sportok Háza (Békéscsabai Városi Sportcsarnok) újszerű működtetése. Amennyiben a Sportok Háza más formában történő működtetésének 1 éves tapasztalatai pozitívak lennének, tovább lehetne terjeszteni az ezirányú tevékenységi kört.**

***KÖZÉPTÁVÚ CÉLKITŰZÉSEK, FELADATOK***

* *Komplex sportlétesítmény-fejlesztési, működtetési koncepció megalkotása:* a megfelelő infrastruktúra kialakítása, biztosítása kapcsán egy erre a célra létrehozott (5-7 főből álló) *szakmai testületnek* át kellene tekintenie valamennyi önkormányzati tulajdonban lévő sportlétesítmény jelenlegi állapotát, illetve a tervezett fejlesztéseket. A grémiumnak ezen adatokra alapozva, illetve a kor igényeinek, és az igénybe vehető források (TAO, sportágfejlesztési támogatások, pályázatok) figyelembe vételével egy teljes körű, konkrét, egyben a fenntarthatóságot is figyelembe vevő stratégiai dokumentumotkell előkészítenie a Közgyűlés számára. A szakmai anyagnak tartalmaznia kell az egyesületek által használt sportlétesítményeket, az oktatási intézmények sportlétesítményeit, a közterületeken lévő sportlétesítményeket is, emellett azt is, hogy milyen új létesítményekre lenne szükség, melyek legyenek a fejlesztés irányai. Az elkészítendő anyagnak a beruházások/felújítások/fejlesztések becsült bekerülési költségét, a megvalósulások (fejlesztések, felújítások) tervezett időpontját is tartalmaznia szükséges.

A szakmai grémiumnak a sportlétesítmények legoptimálisabb üzemeltetését is meg kell vizsgálnia, az alábbiak szerint:

* + az átláthatóság biztosítása;
  + a létesítmény-használati támogatások (természetbeni önkormányzati támogatások) meghatározása, kategorizálása;
  + az önkormányzati bevételek növelése;
  + az önkormányzati kiadások csökkentése (a létesítményeket használó sportszervezetek és egyéb használók érdekeltté tétele a költségtakarékosságban);
  + létesítmények jövőbeni működtetésének hatékonyabbá tétele.
* A Közgyűlés által elfogadott sportinfrastruktúra-fejlesztési koncepció a jelenlegi Sportkoncepció és sporttámogatási rendszer mellékletét képezi majd.

### **V. 3. 7. A Sport További Területei**

**V. 3. 7. 1. Fogyatékkal élők sportja**

A 2004. évi I. törvény („Sporttörvény”) meghatározása szerint fogyatékkal élőnek tekinthető „a mozgáskorlátozott, értelmi fogyatékos, siket, illetve nagyothalló, a szervátültetett, valamint a vak vagy gyengénlátó természetes személy.” A lakosság 14–15 %-a valamilyen formában és mértékben fogyatékos. A sportról szóló törvény a települési önkormányzat feladatai között fogalmazza meg a fogyatékosok sportjának segítését.

Városunkban a fogyatékosok és egészségkárosodottak rendszeres sportjának jelenleg csak részben adottak a feltételei. Ugyanakkor öröm, hogy évről évre több békéscsabai versenyző is részt vesz és kiválóan teljesít a Speciális Világjátékokon, a különböző sérülés specifikumokban kiírt világversenyeken.

***KÖZÉPTÁVÚ CÉLKITŰZÉSEK, FELADATOK***

* A korábban már alkalmazott támogatási formák megtartása: ingyenes vagy kedvezményes létesítmény-használat, anyagi, szakmai és erkölcsi támogatás, az anyagi támogatások lehetőség szerinti emelésével.
* A fogyatékkal élők sportolási lehetőségeinek bővítése a rendelkezésre álló sportlétesítmények kedvezményes (lehetőség szerint ingyenes) használatba adásával, újabb sportolási lehetőségek (versenyek, tömegsport-rendezvények szervezése) megteremtésével.
* A parasportolók teljesítményének az ép sportolókkal azonos szintű értékelése (pl. a legeredményesebb fogyatékkal élő sportolók meghívása az Élsportolói fogdásra, élsportolói támogatás nyújtása stb.)
* Megteremteni annak a lehetőségét, hogy a városnak paralimpiai résztvevője is legyen.

**V. 3. 7. 2. Sportegészségügy**

A sportról szóló törvény 49. § (6) bekezdése arról rendelkezik, hogy az országos sportegészségügyi hálózat működtetése állami feladat, ugyanakkor a törvény 55. § g) pontjában a megyék és megyei jogú városok számára is meghatározza a sportorvosi tevékenység támogatását.

Békéscsabán az Országos Sportegészségügyi Intézet (OSEI) fenntartói és szakmai irányításával, úgynevezett térségi feladatellátással történik a sportorvosi ellátás. A Békés megyei sportorvosi rendelő a Békéscsabai Városi Sportcsarnokban található. A város – a sportorvosi tevékenység támogatása címén – bérleti díj megfizetése nélkül bocsátja az OSI rendelkezésére a helyiséget, amely a Sportok Háza beruházásnak köszönhetően jelentős infrastrukturális fejlesztést kapott.

Komoly gond, hogy megyénkben kevés a sportorvos, ugyanakkor rengeteg a sportoló. A tapasztalatok alapján igény lenne szakszerű sportorvoslásra, diagnosztikára, rehabilitációra. Az épülő új arénában éppen ezért tervezett egy ilyen feladatokat ellátott központ kialakítása.

***KÖZÉPTÁVÚ CÉLKITŰZÉSEK, FELADATOK***

A multifunkciós sportaréna egyik meghatározó szolgáltatásként került tervezésre a sportegészségügyi, rehabilitációs részleg kialakítása. Ez nem csupán az egyesületi sportolók számára jelenthet magasabb minőségű feltételrendszert a felkészülés során, hanem az új infrastruktúra mellett egyik alapja lehet a sportturizmus életre keltésének is. A fejlesztés célja, hogy Békéscsabán kerüljön kialakításra egy olyan kondicionáló központ, ahol versenyzők nem a korábban megszokott eszközökkel találkoznak, hanem a legújabb edzésmódszerek alkalmazásához elengedhetetlen berendezéssel. Ide az igazolt sportolóknak rendszeresen kellene eljutnia azért, hogy tervezett formában indulhasson el sportolóink fizikai fejlődése.

**V. 3. 7. 3. Sportturizmus**

Békéscsaba városa viszonylag kevés turisztikai attrakcióval rendelkezik, ezért bátran kijelenthető, hogy a turizmus élénkítésének egyik igen hatékony formája lehetne a városban a sportturizmus. A lakosság elégedettségét, a város ismertségét növeli, s így közvetetten hozzájárul a város pozitív megítéléséhez, imázsához. Emellett közvetlen bevételi forrást biztosít a város szolgáltatói számára.

Az ágazat természetesen már most is jelen van, mégha ezekhez az infrastrukturális feltételek csupán részben adottak. Ugyanakkor több kiaknázatlan lehetősége is van a városnak.

A sportturizmus esetében két fontos tényezőt kell kiemelni:

* az aktív sportszakmai kapcsolatok, a sportvezetők, edzők kapcsolatrendszere a szakági szövetségekkel, sportszervezetekkel,
* számos sportágat kiszolgálni képes, modern létesítmények megléte.

Az infrastruktúra-fejlesztés nyomán jelentősen növekedhetnek a sportlétesítmények kapacitásai, a szurkolói kiszolgálás minősége, az edzőtáboroztatás (szállás, sportlétesítmények egymáshoz való közelsége stb.) feltételei. *A már részben vagy teljesen megvalósult, illetve tervezett infrastrukturális fejlesztések révén nagy lépéseket tehetünk a békéscsabai sportturizmus fellendítése érdekében!*

Az így megteremtetett potenciált azonban ki is kell aknázni, amelyet számos hasonló vagy nagyobb méretű városban egyéb sportszakmai feladatok mellett gazdasági szervezet lát el. Ennek hiányában hangsúlyos a sportszervezetek, sportvezetők, -szervezők szerepe.

A város egyre javuló sportinfrastrukturális helyzete jó lehetőséget nyújt a sportturizmusba való markánsabb bekapcsolódásra, a terület húzó ágazattá történő fejlesztésére. Ehhez hatékony városmarketing-tevékenységre, a sportdiplomácia javítására, kapcsolatok építésére van szükség.

*A sportturizmus békéscsabai megjelenésének lehetőségei:*

* Nemzetközi sportrendezvények, világversenyek, nemzetek közötti válogatott-mérkőzések *(a Békéscsabai Sportcentrumba tervezett új létesítményekben);*
* Hazai országos, területi sportrendezvények, országos diákolimpiai döntők *(ehhez részben már adottak a feltételek, de a fejlesztések során ebben is nagy előrelépések remélhetők);*
* Sportkonferenciák *(adottak a feltételek);*
* Aktív turizmus: gyalogos, vízi, kerékpáros, lovas, horgász, vadász, repülős (ejtőernyős, sárkányrepülős), kalandtúrák *(a térség egyik húzóágazata lehet, a feltételek az Élővíz-csatorna és a Körösök mentén, a kialakított kerékpárutakon, a CsabaParkban, a Jaminai bányatavaknál, a közeli erdőségekben, a repülőtéren, a lovas pályákon már most is adottak);*
* „Kirakatcsapat” kialakítása, versenyeztetése *(jelen pillanatban a Békéscsabai Röplabda SE alkalmas rá);*
* Edzőtáborok szervezése, helyszín biztosítása *(elsősorban a Békéscsabai Sportcentrumba tervezett új létesítményekben);*
* Sportfesztivál, -kiállítások, -vásárok szervezése *(a Békéscsabai Sportcentrumba tervezett új létesítményekben);*
* Sportmúzeum működtetése mint kiegészítő program *(a Békéscsabai Sportcentrum megvalósulása esetén kaphat méltó elhelyezést);*
* Egészségturizmus *(elsősorban az új sportarénában kialakítandó diagnosztikai és rehabilitációs központhoz, illetve az Árpád fürdő szolgáltatásaihoz kapcsolódva).*

***KÖZÉPTÁVÚ CÉLKITŰZÉSEK, FELADATOK***

* A tervezett infrastrukturális beruházások megvalósulásával rangos nemzetközi és hazai sportrendezvények, válogatott viadalok, konferenciák, edzőtáborok, egyéb sporttal kapcsolatos, „sportturisták” számára is vonzó programok szervezése, támogatása.
* A sportszervezetek motiválása (elsősorban anyagi támogatás biztosításával) sportprogramok szervezésére.
* A Békéscsabai Sporttörténeti Gyűjtemény végleges helyének kijelölése, a gyűjtemény megnyitása a nagyközönség előtt.

**V. 3. 7. 4. A sport és a média kapcsolata**

A városi sportrendezvények egyik fontos feladata a szórakoztatás. Ezt a lakosok a szabadidősport-rendezvényeken való részvétellel saját fizikai teljesítményük révén, a versenysport tekintetében pedig (általában), mint külső szemlélők, szurkolók élik meg. Mindkét esetben szükség van, az esemény megfelelő, előzetes „hírverésére”, illetve igény van az eredmények utólagos megismerésére, a tapasztalatok megfogalmazására. Fontos szempont az is, hogy közvetett vagy közvetlen módon az események, sportszervezetek támogatói is megjelenhetnek a képernyőkön, a lapok hasábjain.

A város sportéletének, sportsikereinek, kínált sportturisztikai elemeinek megjelenítése a városmarketing szempontjából is rendkívül fontosak. A média Békéscsaba sportéletének dokumentálásával és közzétételével kiválóan szolgálja a városlakók, a városmarketing-, a békéscsabai sportszervezetek és nem utolsó sorban az Önkormányzat érdekeit.

A médiában való megjelenésre Békéscsabán adottak a lehetőségek a televízión, rádión, írott sajtón és az interneten keresztül egyaránt. A Csaba TV, a 7.Tv, a Békés Megyei Hírlap, a Csabai Mérleg, s ezek online változata rendszeresen beszámol a városban zajló sporteseményekről. A sportegyesületek többsége saját honlapot és/vagy közösségi oldalt üzemeltet. Az egyesület célja a megismertetés, az információk közlése, a saját közösségük gyors elérése. Hatékonyságukat jól jellemzi a követők magas száma, akik között a sportolók, családtagjaik, barátok is nagy számban szerepelnek.

A továbbiakban is élni kell a média – s ezen belül is elsősorban az Önkormányzati tulajdonban lévő Békéscsabai Médiacentrum – adta lehetőségekkel a város sportéletének bemutatása, „reklámozása”, dokumentálása érdekében.

***KÖZÉPTÁVÚ CÉLKITŰZÉSEK, FELADATOK***

* Szoros együttműködés, heti szintű kapcsolat fenntartása főként a helyi, de természetesen az országos médiumokkal is.

**V. 3. 7. 5. Sportszakmai tanácsadó testület**

Békéscsaba Megyei Jogú Város Önkormányzat Közgyűlése 450/2008. (VII. 10.) határozatában sportszakmai tanácsadó testületet hozott létre elismert sportolók, sportvezetők felkérésével.

A Sportkollégium tagsága 8 főből áll. Tagjait az Ifjúsági és Sportbizottság határozatlan időre választja. A grémium működését az általa létrehozott Szervezeti és Működési Szabályzat alapján végzi.

A testület főbb feladatai: javaslatot tesz, ajánlásokat dolgoz ki, véleményt alkot, illetve szakvéleményt készít az alábbi témakörökben:

* Békéscsaba Megyei Jogú Város Sportkoncepciója és sporttámogatási rendszerének módosítása, aktualizálása, illetve a hatályos koncepció lejárta előtt megalkotása kapcsán;
* Békéscsaba Megyei Jogú Város Sportról szóló rendeletének módosítása, aktualizálása, kapcsán;
* Sportszakemberek helyi és országos kitüntetése tárgyában;
* Sportolók helyi elismerése tárgyában (Békéscsaba Sportjáért kitüntetés, „Az Év Legjobbjai”);
* A Közgyűlés, illetve a Közgyűlés szakbizottsága által konkrétan meghatározott témákban;
* A Helytörténeti Kollégiummal együttműködésben: közterületek (utcák, terek, városrészek), illetve önkormányzati intézmények, önkormányzati tulajdonban lévő sportlétesítmények neves sportolókról történő elnevezésében; a sportágazattal kapcsolatos emléktáblák köztéri elhelyezésében;
* Sportszakmai könyvek, dokumentációk, tanulmányok elkészítése, sportszakmai konferenciák kezdeményezése;
* A helyi sporttradíciók megőrzése, ápolása.

***KÖZÉPTÁVÚ CÉLKITŰZÉSEK, FELADATOK***

* A város arra érdemes sportembereinek (egykori és jelenlegi sportolók, edzők, sportvezetők, egyéb sportban tevékenykedő szakemberek) munkájának, teljesítményének, eredményeinek országos és helyi szinten történő elismerése.

1. **ÖNKORMÁNYZATI SPORTTÁMOGATÁSI RENDSZER**

## **VI. 1. Az önkormányzati sporttámogatás általános formái**

1. közvetlen sportcélú **anyagi támogatás** helyi sportszervezet, intézmény, sportoló részére;
2. önkormányzati tulajdonú, fenntartású **sportlétesítmény használatának biztosítása** edzésekre, sportrendezvényekre, sportcélú feladatokra;
3. nem önkormányzati tulajdonú **sportlétesítmény használatának támogatása**;
4. az e célra kijelölt **önkormányzati lakások** bérlőkijelölési jogának biztosítása;
5. az Önkormányzat illetékességébe tartozó **közterületek** – kedvezményes vagy ingyenes – használatának biztosítása sportrendezvényekhez;
6. szervezési, irányítási feladatokban való közreműködés, közvetlen együttműködés a sportszervezetekkel.

**ÖNKORMÁNYZATI TÁMOGATÁSOK**

**Közvetlen anyagi támogatás**

**Egyéb támogatási formák**

Önkormányzati tulajdonú sportlétesítmények ingyenes használata

Óvodások vízhez szoktató programja

Önkormányzati lakások bérlőkijelölési jogának biztosítása

Közterületek ingyenes vagy kedvezményes használatának biztosítása

A Békéscsaba Vagyonkezelő Zrt. működtetésében lévő sportlétesítmények


Az oktatási intézmények sportlétesítményei (tornatermek, tanuszodák)

Szervezési, irányítási feladatokban való közre-működés, együttműködés a sportszervezetekkel. Rendezvények szervezése.

## **VI. 2. Az önkormányzati sporttámogatás összetevői, fő keretei**

**VI. 2. 1.** **A** **közvetlen anyagi sporttámogatás**

Békéscsaba Megyei Jogú Város Önkormányzat mindenkori éves költségvetési rendeletében jelenik meg.

****

**VI. 2. 2.** A költségvetési rendeletben meghatározott, **sport szakfeladatra elkülönített források** – az Oktatási, Közművelődési és Sport Osztály felhasználásában.

**VI. 2. 3.** A **sportolói önkormányzati lakások**kal kapcsolatos és az önkormányzati tulajdonú sportlétesítmény használatához kapcsolódó költségek biztosítása a Békéscsaba Vagyonkezelő Zrt. üzleti tervében.

A sportszervezetek számára biztosított önkormányzati lakáshoz kérelem alapján lehet hozzájutni. Az érintett, lakásügyekkel és sporttal foglalkozó szakbizottságok évente egy alkalommal, az önkormányzati tulajdonban lévő sportlakások napirendjének tárgyalásakor döntenek.

**VI. 2. 4.** Óvodások vízhez szoktató programjának finanszírozása

**VI. 2. 5.** Sportszervezetek (Tao-ban nem érintett sportágak) oktatási intézmények sportlétesítmény-használati támogatása.

**VI. 2. 6.** A közterületeken rendezett sportesemények természetbeni támogatása. Békéscsaba Megyei Jogú Város kiemelt sportrendezvényei: ingyenes közterület-használat (e sporttámogatási rendszer alapján); további sportrendezvények: kedvezményes közterület-használat (kérelem alapján, polgármester általi egyedi döntéssel).

## **VI. 3. A finanszírozás elemei, alapelvei, követelményei**

**VI. 3.1** Kiemelt sportegyesületek (egyéni sportágak) utánpótlásának támogatása

**VII. 3.2.** A kiemelt csapatsport egyesületek („látványsport”) támogatása

***Alapelvek***

* Kiemelt sportszervezet önkormányzat által biztosított támogatásának min. 60 %-a *A nem kiemelt sportegyesületek (egyéni és csapatsport egyesületek) esetén min. 50 %-a* utánpótlás célokat kell, hogy szolgáljon!
* Egy sportágban csak egy sportszervezet részesülhet kiemelt státuszban. A támogatás a költségvetés sporttámogatási keretösszegéből történik.
* Az a sportszervezet részesül „kiemelt” státuszban, amelyet a szakbizottság annak tekint.
* A szakbizottság – a Sportszakmai Tanácsadó Testület véleménye alapján, az eredményességet figyelembe véve – a kiemelt sportegyesületek körét évente felülvizsgálja.

***A Kiemelt sportszervezet státusz kritériumai:***

* A sportág, sportszervezet tradíciói, népszerűsége, Békéscsaba hírnevének öregbítése;
* Utánpótláskorú sportolók magas létszáma, kvalifikált szakembergárda megléte;
* Országos szakszövetséggel (sportszövetséggel) rendelkező sportág;
* A sportág országos és nemzetközi színtű elismertsége, valamint költségigénye, alapsportág jellege, a szükséges edzésidő mértéke;
* Az egyesület (szakosztály) országos és nemzetközi szintű elismertsége, az országos rangsorban elfoglalt helye;
* Évfolyamos utánpótlás-nevelő rendszerrel bír, mely a hosszú távú eredményesség biztosítéka;
* Országos és nemzetközi versenyek rendezése Békéscsabán;
* Városmarketing szempontjából a sportág, sportszervezet eredményes szereplése, népszerűsége, nézettsége, Békéscsaba Megyei Jogú Város hírnevének öregbítése, terjesztése;
* Rendszeres szórakozási, kikapcsolódási lehetőség a lakosok számára, ezáltal program a szabadidő hasznos eltöltésére;
* Az utánpótlás-nevelés fontossága: magas létszámú, széleskörű, kiépült, biztonságosan működő utánpótlásbázis megléte;
* A bajnoki rendszerben elért eredmények, és a lakossági érdeklődés figyelembevételével.

**VI. 3. 3.** A nem kiemelt sportegyesületek (egyéni és csapatsport egyesületek) támogatása

***A támogatási kritériumai***

* Utánpótlás-nevelés területén végzett tevékenység;
* Rendszeresen sportolók, versenyzők, egyesületi tagok száma;
* Városi tradíció, helyi specialitás.

*Közvetlen támogatás a szakbizottsági hatáskörben sportra fordítható pénzeszközökből pályáztatással történik. Évente maximum 30 pályázó részesülhet támogatásban.*

**VI. 3. 4.** Eredményesen szereplő *sportolók, sportszervezetek év végi jutalmazása*, köszöntése

**VI. 3. 5.** A *fogyatékkal élők sportjának segítése* létesítmények biztosításával, programok szervezésével és közvetlen anyagi támogatásával*.*

***A közvetlen önkormányzati sporttámogatás általános érvényű szabályozóit a melléklet I. pontja rögzíti.***

## **VI. 4. A Diáksport Támogatása**

**A diáksport célokra rendelkezésre álló pénzösszeg felosztási elve:**

Az Önkormányzat a diáksportot a mindenkori költségvetésben erre a célra biztosított („Dáksporttámogatás”) pénzösszeggel támogatja. A felosztás a szakbizottság hatásköre.

A diáksport támogatása az alábbiak szerint történik: a rendelkezése álló összeg **95 százalékát** az állami (Békéscsabai Tankerületi Központ és Békéscsabai Szakképzési Centrum) fenntartású általános és középfokú intézmények között **50–50 százalékban** osztja szét, a fennmaradó **5 százalékát** pedig **jutalmazásként** használja fel.

***90%*** *– az általános iskolák és középfokú oktatási intézmények között 50-50%-ban történik.*

A különválasztott keretek további felosztása:

* 50% – létszámarányosan felosztható pénzösszeg azon iskolák között, amelyek az alapkritériumokat teljesítik: minimum 4 sportágban indítottak egyéni versenyzőket és/vagy csapatokat.
* 50% – a sportrendezvényeken való részvétel és az eredményesség alapján felosztható pénzösszeg.

Azon oktatási intézmények, amelyek nem teljesítik az alapkritériumot, nem részesülnek támogatásban. (Az ily módon „bennmaradó” pénzösszeggel a részvétel és eredményesség alapján felosztható pénzösszeget növeljük.)

***5 %*** *– a szakbizottság visszatartja, s az alábbiak szerint osztja fel.*

* 50 %-a diákolimpiai bajnokok díjazása (2,5 %);
* 50 %-a legeredményesebb iskolák (3–3) és testnevelőik köszöntése, díjazása (2,5 %).

***A diáksport-támogatásokkal kapcsolatos konkrét szabályozást a melléklet II. pontja rögzíti!***

## **VI. 5. A versenysport, élsport támogatása**

Az Önkormányzat a versenysportot, élsportot a mindenkori költségvetésben erre a célra biztosított előirányzatokról („Sporttámogatások”, „A nemzetközi kupaszereplés és az élsportolók támogatása”) támogatja. A felosztás a szakbizottság hatásköre.

**VI. 5. 1. Kiemelt sportszervezetek**

**VI. 5. 1. 1. Egyéni sportágak**

A sportszervezetek Békéscsaba Megyei Jogú Város legnagyobb múltra visszatekintő és az elmúlt évtizedek nemzetközi szinten is legeredményesebb sportszervezetei~~:~~

* **Alföld Vívó Akadémia,**
* **Békéscsabai Atlétikai Club,**
* **Békéscsabai Előre Úszó Klub,**
* **József Attila Lakótelepi Tömegsport Egyesület kick-box karate szakosztálya.**
* **Torna Club Békéscsaba.**

Amennyiben valamely sportszervezet a szakbizottság éves felülvizsgálata alapján kikerül a kiemelt egyesületek közül, a döntés évében a támogatási összeg nem lehet kevesebb, mint az előző évi 50 %-a. Az ezt követő évben viszont már csak pályázati úton részesülhet támogatásban. A kiemeltek közül kikerülő sportegyesület, a kikerüléstől számított 3 évig nem lehet újra kiemelt egyesület.

A József Attila Lakótelepi Tömegsport Egyesület kick-box szakosztálya kiemelt, a többi szakosztálya NEM kiemelt. Az utóbbiak a „Nem kiemelt sportszervezeteknél” pályázhatnak támogatásra.

***VI. 5. 1. 1. 1.* A kiemelt egyesületek (egyéni sportágak) támogatásának felosztási elve:**

1. ***ALAPTÁMOGATÁS:*** a rendelkezésre álló keret 70 %-a. Felosztása szorzók alapján történik.
2. **EREDMÉNYESSÉGI TÁMOGATÁS:** a rendelkezésre álló keret 25 %-a.

*Ezen belül:*

* 1. **Minősítések alapján juttatott támogatás:** az eredményességi támogatási keret 30 %-a. Felosztása pontértéktáblázat alapján történik.
  2. **A nemzetközi eredmények alapján:** az eredményességi támogatási keret 45 %-a. Felosztása pontértéktáblázat alapján történik.
  3. **Hazai eredmények alapján:** *az eredményességi támogatási keret 25 %-a. Felosztása pontértéktáblázat alapján történik.*

1. ***LÉTSZÁM SZERINTI TÁMOGATÁS:*** *a rendelkezésre álló keret 5 %-a.*

***A kiemelt egyéni sportágak támogatásával kapcsolatos konkrét szabályozást a melléklet III. 1. 1. pontja rögzíti!***

**VI. 5. 1. 2. Csapatsportágak**

A nagy lakossági érdeklődésre számot tartó sportágakat Békéscsaba Megyei Jogú Város Önkormányzata a mindenkori éves költségvetés sportfinanszírozási rendszerén belül támogatja. A döntés elősegítése érdekében a Sportkoncepció és sporttámogatási rendszer az alábbi elveket fogalmazza meg:

* a támogatás vegye figyelembe, a sportág népszerűségét, magyarországi és békéscsabai eredményességét, valamint azt, hogy a Nemzeti Bajnokság mely osztályában szerepelnek az érintett csapatok;
* a támogatás legyen összhangban az eredményességgel;
* a látványsport jellegre való tekintettel vegye figyelembe a lakossági érdeklődést (eladott jegyek, bérletesek száma).

Az ún. „látványsportot” képviselő sportszervezeteket a város ***egyedi döntés alapján*** részesíti támogatásban*.* A bajnoki mérkőzéseken történő szereplés és a nézőszámok alakulása a sportszervezetek számára bizonytalan, kiszámíthatatlan, az így kapható támogatás előre nem tervezhető. A sportszervezetek biztos működése érdekében ezért kívánatos az *alaptámogatás* biztosítása.

A kiemelt sportágak és sportszervezetek:

* **labdarúgás:**
  + **Békéscsaba 1912 Előre Futball Zrt. (felnőtt csapat)**
  + **és Békéscsabai 1912 Előre SE (utánpótlás),**
* **női kézilabda:**
  + **Békéscsabai Előre NKSE (felnőtt és utánpótlás),**
* **női röplabda:**
  + **Békéscsabai Röplabda Sport Kft. (felnőtt csapat)**
  + **és Békéscsabai Röplabda SE (utánpótlás).**

***A kiemelt csapatsporszervezetek támogatásával kapcsolatos konkrét szabályozást a melléklet III. 1. 2. pontja rögzíti!***

**VI. 5. 2. Nem kiemelt sportszervezetek**

A kiemelt sportszervezetek között *nem szereplő* egyéni és csapatsportágban érdekelt sportegyesületeket az Önkormányzat a „Sporttámogatások” előirányzatról pályáztatás útján támogatja. A pályázat során legfeljebb 30 sportszervezet támogatható.

***A nem kiemelt sportszervezetek támogatásával kapcsolatos konkrét szabályozást a melléklet III. 2. pontja rögzíti!***

**VI. 5. 3. A nemzetközi kupaszereplés és az élsportolók támogatása**

Egy-egy kiemelkedő sportsiker elérése, a „babér learatása” a sportszervezetek számára olykor nehéz – elsősorban anyagi – terheket róhat. Ilyen például az eredményes hazai bajnoki- vagy kupaszereplés utáni nemzetközi kupában való indulás, illetve az olimpián, avagy más rangos világversenyen való részvétel kiharcolása. E támogatási forma célja a sportszervezetek számára ne ráfizetéses legyen a kimagasló eredmény elérése. Az önkormányzat a támogatást a külön e célra meghatározott előirányzatról biztosítja.

***A nemzetközi kupaszereplés és az élsportolók támogatásával kapcsolatos konkrét szabályozást a melléklet III. 3. pontja rögzíti!***

## **VI. 6.** A **szabadidősport (lakossági sport) támogatása**

Békéscsaba Megyei Jogú Város a szabadidősportot (lakossági sportot) programok szervezésével, rendezvények támogatásával, a szabadidősport események propagálásával, valamint a létesítmények biztosításával tudja hatékonyan támogatni. Az elmúlt évek infrastruktúrafejlesztései során az Önkormányzat számos szabadtéri sportlétesítményt hozott létre: műanyag borítású futópályákat, fitnesz parkokat. Ezek használata térítésmentes.

Az Önkormányzat által szervezett programok előkészítése, lebonyolítása az Oktatási, Közművelődési és Sport Osztály szakmai irányításával történik, *az anyagi forrást az Önkormányzat költségvetésében szereplő szakfeladat ellátására biztosított forrás adja.*

A nagyobb szabadidősport-rendezvények egyesületi támogatása Békéscsaba Megyei Jogú Város Önkormányzat Közgyűlése költségvetési rendeletében meghatározott, *szakbizottsági hatáskörben felosztható pénzeszközökből („Sporttámogatások”),* pályáztatás vagy egyedi kérelmek alapján történik.

## **VI. 7. Sportrendezvények szervezésének, lebonyolításának támogatása**

A sportrendezvények egyesületi támogatása Békéscsaba Megyei Jogú Város Önkormányzat Közgyűlése költségvetési rendeletében meghatározott, *szakbizottsági hatáskörben felosztható pénzeszközökből („Sporttámogatások”),* pályáztatás vagy egyedi kérelmek alapján történik.

***A sportesemények támogatásával kapcsolatos konkrét szabályozást a melléklet III. 4. pontja rögzíti!***

## **VI. 8. Tartalékalap**

A tartalékalapot a szakbizottság a Békéscsaba Megyei Jogú Város Önkormányzat Közgyűlése költségvetési rendeletében meghatározott, *szakbizottsági hatáskörben felosztható pénzeszközökből („Sporttámogatások”)* különíti el.

***A tartalékalap felhasználását a melléklet III. 4. pontja rögzíti!***

## **VI. 9. Sportlétesítmények használatának támogatása**

**VI. 9. 1. Az oktatási intézmények sportlétesítményeinek használata**

Békéscsaba Megyei Jogú Város Önkormányzata a tulajdonában – ám más fenntartó üzemeltetésében – lévő iskolai tornatermek és tanuszodák térítésmentes biztosításával támogatja a sportszervezetek tevékenységét.

***Az oktatási intézmények sportlétesítményeinek használatával kapcsolatos szabályozást a melléklet III. 5. 1. pontja rögzíti!***

**VI. 9. 2. Önkormányzati tulajdonban lévő sportlétesítmények használata**

Békéscsaba Megyei Jogú Város Önkormányzata a tulajdonában – a Békéscsaba Vagyonkezelő Zrt. üzemeltetésében – lévő sportlétesítmények térítésmentes biztosításával támogatja a sportszervezetek tevékenységét.

***Az önkormányzati tulajdonban lévő sportlétesítmények használatával kapcsolatos szabályozást a melléklet III. 5. 2. pontja rögzíti!***

**VI. 9. 3. A nem önkormányzati tulajdonban lévő sportlétesítmények használata**

A nem önkormányzati tulajdonban lévő sportlétesítmények használatának támogatása Békéscsaba Megyei Jogú Város Önkormányzat Közgyűlése költségvetési rendeletében meghatározott, *szakbizottsági hatáskörben felosztható pénzeszközökből („Sporttámogatások”),* pályáztatás vagy egyedi kérelmek alapján történik.

***A nem önkormányzati tulajdonban lévő sportlétesítmények használatának támogatásával kapcsolatos szabályozást a melléklet III. 5. 3. pontja rögzíti!***

1. **MELLÉKLETEK**

1. SZ. MELLÉKLET

1. sz. melléklet

## **I. A közvetlen önkormányzati sporttámogatás általános érvényű szabályozói**

**I. 1.** Önkormányzati támogatást csak a jogszabályok szerint előírt formában működő sportszervezet kaphat.

**I. 2.** A támogatás nyújtásáról írásbeli **„Támogatási szerződést”** kell kötni. A megállapodásnak tartalmaznia kell az alábbiakat:

1. a szerződő felek elnevezését, azonosító adatait,
2. a támogatás összegét,
3. a támogatás célját (projekt),
4. a támogatás felhasználásának határidejét,
5. a támogatás felhasználásának beszámolási határidejét és módját, az ehhez szükséges mellékleteket,
6. visszatérítendő támogatás esetén a visszafizetés ütemezését,
7. a támogatási szerződés biztosítékait,
8. a támogatási szerződés megszegésének jogkövetkezményeit és
9. a támogatásra vonatkozó jogszabályokra, így különösen a „24/2013. (X. 4.) önkormányzati rendelete az önkormányzati támogatások nyújtásáról”

**I. 3.** Békéscsaba Megyei Jogú Város Önkormányzata a támogatás folyósítását felfüggesztheti, amennyiben a támogatott szervezettel szemben adóhatósági, büntető, felszámolási, csőd-, végelszámolási vagy egyéb, a támogatott szervezet működésével kapcsolatos eljárás indul.

**I. 4.** Az a sportszervezet, amely nem tesz eleget elszámolási és/vagy adatszolgáltatási kötelezettségének, önkormányzati támogatásban nem részesülhet. A kizárás időtartamáról a szakbizottság dönt.

A támogatások jogszabálysértő vagy nem rendeltetésszerű felhasználása esetén a szakbizottság dönt arról, hogy terheli-e visszafizetési kötelezettség a felhasználót. Ezek a szabályok az irányadók abban az esetben is, ha a támogatott magánszemély

**I. 5.** Az a sportszervezet, amely hamis adatokat szolgáltatott be, kizárható a támogatási rendszerből. A kizárás időtartamáról a szakbizottság dönt.

**I. 6.** Egy adott sportszervezet esetében az éves Önkormányzati támogatás összege nem haladhatja meg a sportszervezet éves költségvetése bevételének 50 %-át, indokolt esetben a 60 %-át.

**I. 7.** Az újonnan megalakult sportkörök a törvényes bejegyzést követően legkorábban két, az anyaegyesületből kivált sportkörök pedig a törvényes bejegyzést követően legfeljebb három évvel részesülhetnek önkormányzati támogatásban.

**I. 8. A sportszervezetek az alábbi célokra kaphatnak önkormányzati támogatást:**

**I. 8. 1. Működés kapcsán:**

1. személyi juttatások és munkaadókat terhelő járulékok:
   * sportolók ösztöndíja, sportolók foglalkoztatásának költségei, sportolók premizálása, díjazása, jutalmazása;
   * a felkészítést segítő szakemberek, edzők, pszichológus, masszőr, a sportszervezet alkalmazásában lévő személyek foglalkoztatásának költségei; ezen sportszakemberek premizálása, díjazása, jutalmazása;
2. hazai és külföldi versenyeken, edzőtáborokban való részvétel költségei (az esemény és az eseményen résztvevők megnevezésének feltűntetésével):
   * nevezési, részvételi, regisztrációs díj;
   * játékvezetői és versenybírói díj;
   * sportolók és edzőik (felkészítőik) szállás- és étkezési költségei;
   * sportolók és edzőik (felkészítőik) utazási költségei (repülő, vonat, autóbusz, személygépkocsi, helyi közlekedés), utazással kapcsolatos biztosítási díjak (utas- és poggyászbiztosítás);
   * edzőtáborozás;
3. egyéb költségek:
   * sportorvosi költségek;
   * sportegészségügyi költségek (kiegészítő egészségügyi és étkezési szerek: vitaminok, kenőcsök, az OSEI által bevizsgált táplálék kiegészítők);
   * sportlétesítmény-használat,
   * sportrendezvény rendezésével kapcsolatos költségek;
   * sportszerek, sportfelszerelések javítása, vásárlása, bérlése, szállítása;
   * sportolók, sportszakemberek oktatási, képzési, továbbképzési költségei;
   * pályázati önerő;
   * a mérkőzésekre, edzésekre használt sportlétesítményekkel kapcsolatos költségek;
   * a sportolók és felkészítőik oktatási, képzési, továbbképzési költségei;
   * postai költségek.

**I. 8. 2. Sportesemények rendezése kapcsán:**

* nevezési, részvételi, regisztrációs díjra;
* személyi kiadásokra (pl.: játékvezetői, versenybírói, kiküldetési díj);
* sportolók és edzőik (felkészítőik) szállás- és étkezési költségeire;
* sportolók és edzőik (felkészítőik) utazási költségeire (repülő, vonat, autóbusz, személygépkocsi, helyi közlekedés);
* sportorvosi, sportegészségügyi költségekre;
* versenyrendezési jogdíjra, versenyzői és versenybírói licencdíjra;
* marketing költségekre;
* sportszerek, sportfelszerelések, a rendezvény lebonyolításához szükséges eszközök szállítási, bérleti, illetve vásárlási költségeire;
* sportburkolat bérlésének, építésének-bontásának, szállításának költségeire;
* sportlétesítmény-használati, terembérleti díjra;
* reprezentációs költségekre;
* biztosítási költségekre;
* biztonsági kiadásokra;
* postai költségekre.

**I. 9.** A sportszervezetek a támogatás összegének felhasználásáról évente kötelesek a szakbizottság felé **elszámolást** adni. Hacsak a támogatási szerződés valamilyen oknál fogva másképpen nem rendelkezik, az elszámolási határidő: **a tárgyévet következő esztendő január 31. napja**)

**II. A DIÁKSPORT TÁMOGATÁSA**

**II. 1. Szabályozások:**

**Támogatási keret:** Diáksporttámogatások költségvetési előirányzat (szakbizottsági hatáskörben felosztható pénzeszközök).

**Rendelkezésre bocsátás:**

A támogatáshoz az oktatási intézmények két részletben juthatnak hozzá.

* Első részlet: a mindenkori költségvetési rendelet elfogadását követően (lehetőség szerint március hónapban), az intézményi létszám figyelembe vételével bocsátja rendelkezésre az Önkormányzat.
* Második részlet: az előző tanév eredményeinek, valamint a rendezvényeken való részvétel ismeretében, lehetőség szerint már a mindenkori szeptemberi, de legkésőbb az októberi szakbizottsági döntést követően juthatnak hozzá az oktatási intézmények.

Az összevont oktatási intézmények esetében a támogatás biztosítása – mindkét félévben – tagiskolánként történik. Ez azt jelenti, hogy a tagiskoláknak külön-külön kell teljesíteniük a feltételeket.

A szakbizottsági döntést követően az Önkormányzat „diáksport célok megvalósítására” támogatási szerződést köt a fenntartóval (az általános iskolák és a gimnáziumok esetében a Békéscsabai Tankerületi Központtal, a szakképző iskolák esetében pedig a Békéscsabai Szakképzési Centrummal), s az összeget számára átutalja.

A fenntartó a szerződésben meghatározott oktatási intézmények számára a szakbizottság által meghatározott összegeket – a saját szabályrendszere alapján – biztosítja.

**A diáksport támogatására biztosított előirányzat felhasználási lehetőségei:**

A rendelkezésre bocsátott pénzösszeg kizárólag a sport céljait szolgálhatja! Részletezve:

* **Utazási költség** – helyi és más településen rendezett sportrendezvényre.
* **Sportlétesítmény-használati díj** – más sportlétesítmény bérlése, ha nem rendelkezik tornateremmel, illetve saját rendezésű verseny szervezése esetén.
* **Uszoda-, kondi-, illetve fitnessbelépő, bérlet vásárlása** – a testnevelési órán, illetve azon kívüli iskola által szervezett szabadidős tevékenység esetén.
* **Nevezési díj** – sportrendezvényeken való indulás részvételi díja.
* **Étkezési költség** – helyi és más településen rendezett sportrendezvényre.
* **Szállásköltség** – helyi és más településen rendezett sportrendezvényre.
* **Sportszerek, sporteszközök vásárlása, beszerzése, javítása, illetve bérlése.**
* **Személyi juttatások** – versenybírói díj, játékvezetői díj, sportfoglalkozás vezetési díj.
* **Díjazás –** serlegek, érmek, oklevelek, különdíjak.
* **Sikeres pályázathoz önrész felhasználása.**

**Elszámolás:** A támogatás felhasználásáról a fenntartó – a szerződésben meghatározott időpontig és módon –, a támogatási megállapodás mellékletét képező „Beszámoló űrlapon” köteles az Önkormányzat felé tájékoztatást nyújtani.

**A diáksport-támogatás ezen formájának hatályba lépése:** 2021. január 1.

**II. 2. Az intézményi diáksport-támogatás:**

Az Önkormányzat kiemelt figyelmet fordít a diáksport rendezvényeken megjelent tanulói létszámra. A támogatást, illetve a támogatás mértékét döntően meghatározza az egyes intézmények résztvevőinek száma.

A sportágak kategorizálása:

* Egyéni versenyek
  + a testnevelési tantervben szerepelő sportágak (*atlétika, torna, úszás*);
  + a testnevelési tantervben nem szereplő sportágak (*további sportágak*).
* Csapatversenyek
  + a testnevelési tantervben szerepelő sportágak, kivéve atlétika (*labdarúgás, futsal, röplabda, kézilabda, kosárlabda, úszás, torna*);
  + a testnevelési tantervben nem szereplő sportágak, kivéve atlétika (*további sportágak*).
* Atlétikai csapatversenyek (*többpróba, mezei futóverseny*).

Az általános iskolák és középfokú intézmények tekintetében három szintet különböztetünk meg: alapszint (a pontozásban a középfokú intézmények esetében ez felel meg a megyei szintnek), országos elődöntő és országos döntő.

**Az általános iskolák** eredményességi és részvételi pontszámítása a *Magyar Diáksport Szövetség által rendezett, a diákolimpiai versenyrendszerben szereplő sportágak* figyelembe vételével történik.

**A középfokú oktatási intézmények** eredményességi és részvételi pontszámítása a *Magyar Diáksport Szövetség által rendezett diákolimpiai versenyrendszerben szereplő sportágak figyelembe vételével történik. Szintén figyelembe vesszük az Önkormányzat által szervezett városi labdajáték bajnokságokon, és egyéb versenyeken (pl. Középiskolai Sportparádé) való szereplést.*

*Az intézmények az* összegyűjtött pontok egymáshoz viszonyított aránya alapján részesülnek a diáksport támogatásból.

**II. 2. A Magyar Diáksport Szövetség által rendezett, a diákolimpiai versenyrendszerben szereplő sportágak eredményességi és részvételi pontszámítása**

**Eredményességi pontszámítás:**

* Eredményességi pontszámításnál alapszinten az 1–3. helyezés után, az országos elődöntőben az 1–6. helyezés után, az országos döntőben pedig az 1–8. helyezés után jár pontszám.
* A megyei szintű versenyeken történő eredményességi pontszám az országos elődöntő és döntő részvételi pontszámába van beleépítve.

**Részvételi pontszámítás:**

* A Magyar Diáksport Szövetség diákolimpia versenyein a részvételi pontszám meghatározása az alapján történik, hogy az egyes intézmények tanulóinak létszámához viszonyítva (százalékosan) hány tanuló vett részt az adott versenyszámban.
* Öt részvételi sávval számolunk az intézményi létszám és az indulói létszám arányában. A sávok pontozása a következő:
  + 1% alatt (de van induló!) – szerezhető pontszám: 20.
  + 1% fölött, de 2% alatt – szerezhető pontszám: 100.
  + 2% fölött, de 4% alatt – szerezhető pontszám: 200.
  + 4% fölött, de 8% alatt – szerezhető pontszám: 300.
  + 8 % fölött – szerezhető pontszám: 500.

**II. 3. A középfokú oktatási intézmények városi bajnokságaiban és egyéb rendezvényeken szerezhető részvételi és eredményességi pontrendszer**

A sportágakat a táblázatban felsorolt kategóriánkét osztjuk fel: városi amatőr bajnokságok, Középiskolai Sportparádé és egyéb rendezvények. Több csapat is indítható egy-egy sportágban, amely a részvételi pontszámban megjelenik majd.



**II. 4. Az országos versenyek eredményeinek beszámítása:**

Az eredményességi pontszámításnál az alapszintű versenyeken szerzett pontokat az Oktatási, Közművelődési és Sport Osztály tartja nyilván és összegzi. Az országos versenyeken szerzett pontokat az OKSO által rendelkezésre bocsátott nyomtatványon az intézmények összegzik, és a meghatározott időpontig visszaküldik.

Amennyiben az iskolától a megadott határidőig nem érkezik be az összesített lista, a pontszámításban nem vehető figyelembe. A beérkezett eredmények hitelességét az OKSO ellenőrzi.

**III. A VERSENYSPORT, ÉLSPORT TÁMOGATÁSA**

**III. 1. A kiemelt sportszervezetek támogatása**

**III. 1. 1. Egyéni sportágak**

* **Támogatási keret:** Sporttámogatások költségvetési előirányzat (szakbizottsági hatáskörben felosztható pénzeszközök).
* **Mértéke:** a városi költségvetés elfogadását követően a szakbizottság saját hatáskörében határozza meg.
* **Támogatás:** a felosztás a szakbizottság hatásköre, s meghatározott elvek alapján történik.

A támogatás átutalása negyedévenként, a tárgyi negyedév első havának 10. napjáig történik. A kiemelt egyesületek a városi költségvetés és a szakbizottságnak a sportra fordítható pénzeszközök felosztásáról szóló határozatának elfogadásáig előfinanszírozásban részesülnek.

Amennyiben az átmeneti finanszírozásról szóló önkormányzati rendelet erről másként nem rendelkezik, akkor az előfinanszírozás összege az előző évi támogatás 1/12 része, s átutalása havonta történik. Ezt követően kerül sor a finanszírozás kompenzációjára.

* **A támogatás felhasználható:** A sporttámogatási rendszer mellékletének I. 8. pontja szerint.
* **Elszámolás:** A támogatott sportszervezetek a tárgyévet követő év január 31-éig kötelesek hitelesített számlamásolatokkal, tételesen elszámolni.
* **A kiemelt sportszervezetek (egyéni sportágak) támogatása ezen formájának hatályba lépése:** 2021. január 1.

**III. 1. 1. 1. Alaptámogatás (a kiemelt egyéni sportágak keretének 70 %-a)**

A kiemelt egyesületek korábbi eredményeik figyelembe vételével, a városban betöltött szerepük, „marketingértékük” alapján szorzót kapnak, a rendelkezésre álló keretet osztjuk a szorzópontok arányában.

|  |  |
| --- | --- |
| **kiemelt Sportegyesület** | **Szorzó** |
| Alföld Vívó Akadémia | 5 |
| Békéscsabai Atlétikai Club | 8 |
| Békéscsabai Előre Úszó Klub | 4,5 |
| József Attila Lakótelepi Tömegsport Egyesület  kick-box karate szakosztálya | 2 |
| Torna Club Békéscsaba | 5 |

**III. 1. 1. 2. Eredményességi támogatás (a kiemelet egyéni sportágak keretének 25 %-a)**

A kiemelt egyesületek (egyéni sportágak) számára az alaptámogatás összegének megállapítása után fennmaradó pénzösszegeket osztjuk, az alábbi pontérték táblázat szerint. Az olimpiai versenyprogramban nem szereplő sportágat képviselő egyesület (József Attila Lakótelepi Tömegsport Egyesület kick-box karate szakosztálya) esetében *50 %-os eredményességi mutatókat számítunk.*

A pontok számításánál a szakbizottság a tárgyévet megelőző két esztendő eredményeit veszi figyelembe oly módon, hogy a tárgyévet két esztendővel megelőző év eredményeit 50, a tárgyévet megelőző évet pedig 100 %-ban számítja be.

1. **Minősítések alapján számított támogatás *(az eredményességi támogatási keret 30 %-a)***

A minősítések, illetve a ranglistahelyezések után járó pontszámok közül csak az egyiket számolhatják el a sportszervezetek – azt, amelyik a kedvezőbb számukra. A rendelkezésre álló keretet elosztjuk az előző két évben szerzett minősítési/ranglista pontokkal, majd az egy adott pontra eső összeget megszorozzuk az egyesület összes minősítési pontjával.

|  |  |  |  |
| --- | --- | --- | --- |
| **Minősítések** | **Pontszám** | **Ranglista helyezések** | **Pontszám** |
| Nemzetközi felnőtt | 55 | 1. | 20 |
| Nemzetközi junior | 50 | 2–3. | 15 |
| Junior I. osztály | 12 | 4–6. | 10 |
| Nemzetközi ifjúsági sportoló | 40 | 7-8. | 5 |
| Ifjúsági aranyjelvényes | 5 | 9-10. | 3 |

1. **A nemzetközi eredmények alapján számított támogatás (az eredményességi támogatási keret 45 %-a)**

A tárgyévet megelőző két esztendő eredményeinek figyelembe vételével, a hivatalos világversenyeken elért helyezések szerint történik a felosztás. Az egyes válogatott sportolók csapatversenyben elért helyezései az értékelésnél ugyanannyi pontot érnek, mint az egyéniben elértek.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Esemény/Helyezés** | **1.** | **2.** | **3.** | **4.** | **5.** | **6.** | **7.** | **8.** | **Részvétel** |
| Olimpia | 600 | 450 | 350 | 200 | 150 | 120 | 80 | 50 | 200 |
| Világjátékok  (nem olimpiai sportágak) | 250 | 150 | 100 | 75 | 60 | 45 | 30 | 15 | 100 |
| Felnőtt világbajnokság | 180 | 140 | 120 | 100 | 80 | 60 | 40 | 20 | 90 |
| Világkupa-döntő | 120 | 95 | 80 | 65 | 60 | 40 | 30 | 15 | 70 |
| Felnőtt Európa-bajnokság | 120 | 95 | 80 | 65 | 60 | 40 | 30 | 15 | 70 |
| Európa Játékok | 100 | 80 | 65 | 50 | 40 | 30 | 20 | 15 | 70 |
| Ifjúsági olimpia | 100 | 80 | 65 | 50 | 40 | 30 | 20 | 15 | 70 |
| Európa-kupa döntő | 45 | 35 | 30 | 25 | 20 | 15 | 10 | 5 | 60 |
| Universiade | 45 | 35 | 30 | 25 | 20 | 15 | 10 | 5 | 60 |
| Korosztályos világbajnokság | 45 | 35 | 30 | 25 | 20 | 15 | 10 | 45 | 60 |
| Korosztályos  Európa-bajnokság | 27 | 21 | 18 | 15 | 12 | 9 | 6 | 3 | 50 |
| Gymnasiade, EYOF | 27 | 21 | 18 | 15 | 12 | 9 | 6 | 3 | 50 |

A számításnál a fogyatékkal élők eredményeit is figyelembe vesszük. Beszámítása attól függ, hány évente rendezik az adott világversenyt (pl. a siketlimpiát 4 évente rendezik, ezért a 4 évente megrendezendő Világjátékok sorában lévő pontokkal számolunk).

*A pontszámításnál kizárólag olyan világverseny-részvételek és -eredmények vehetők figyelembe, amelyeken az adott kategóriában minimum 5 nemzet képviselői elindultak.*

**Továbbá:**

A tárgyévet megelőző két esztendő figyelembe vételével a nemzeti válogatott sportolók után +2 pont, minden dokumentált nemzeti válogatott viadalon (mérkőzésen) való szereplésért +0,5 pont.

1. **Hazai eredmények alapján számított támogatás** *(az eredményességi támogatási keret 25 %-a)*

A tárgyévet megelőző két esztendő figyelembe vételével az országos egyéni- és a csapatbajnokságokon elért helyezések szerint történik a felosztás.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Korosztály/Helyezés** | **1.** | **2.** | **3.** | **4.** | **5.** | **6.** | **7.** | **8.** |
| „A” korosztály\* | 12 | 10 | 8 | 5 | 4 | 3 | 2 | 1 |
| „B” korosztály\*\* | 8 | 6 | 4 | 3 | 2 | 1 | 1 | 1 |
| Csapatbajnokság | 10 | 9 | 8 | 6 | 5 | 4 | 3 | 2 |

*\* Torna: gyermek, serdülő, kadét, ifjúsági. Atlétika: gyermek, serdülő, ifjúsági, junior. Vívás: gyermek, újonc, serdülő, kadét. Úszás: béka, delfin, cápa, gyermek, serdülő. Kick-boksz karate: gyermek, kadét1 és kadét2.*

*\*\* Torna: junior, felnőtt. Atlétika: utánpótlás, felnőtt. Vívás: junior, felnőtt. Úszás: ifjúsági, felnőtt. Kick-box: junior, felnőtt.*

Az országos csapatbajnokságon elért helyezések az egyéni eredményekkel azonos módon kerülnek beszámításra.

*A pontszámításnál az egyéni versenyeket illetően kizárólag azon eredmények vehetők figyelembe, amelyeken minimum 10, a csapatversenyeken minimum 5 induló volt.*

**III. 1. 1. 3. LÉTSZÁM SZERINTI TÁMOGATÁS (a kiemelt egyéni sportágak keretének 5 %-a)**

A rendelkezésre álló pénzkeretet osztjuk az összlétszámmal. Az egyesületi létszámot a kiváltott versenyzői kártyák (licenszek), vagy az országos szakszövetség által hivatalosan dokumentált, neveket és adatokat tartalmazó listával kell igazolni.

**III. 1. 2. Csapatsportágak**

* **Támogatási keret:** Sporttámogatások költségvetési előirányzat (szakbizottsági hatáskörben felosztható pénzeszközök).
* **Támogatás:** A felosztás a szakbizottság hatásköre, s meghatározott elvek alapján történik. A támogatás átutalása negyedévenként, a tárgyi negyedév első havának 10. napjáig történik.

A kiemelt egyesületek a városi költségvetés és a szakbizottságnak a sportra fordítható pénzeszközök felosztásáról szóló határozatának elfogadásáig előfinanszírozásban részesülnek. Amennyiben az átmeneti finanszírozásról szóló önkormányzati rendelet erről másként nem rendelkezik, akkor az előfinanszírozás összege az előző évi támogatás 1/12 része, s átutalása havonta történik. Ezt követően kerül sor a finanszírozás kompenzációjára.

* **Mértéke:** a városi költségvetés elfogadását követően a szakbizottság saját hatáskörében határozza meg.

Az **azonos osztályban szereplő** sportszervezetek felnőtt csapatainak támogatása **azonos mértékű**, azaz: valamennyi első osztályban induló csapatnak ugyanakkora összegű alaptámogatásban kell részesülnie

A **másodosztályban szereplő** kiemelt csapatszervezet felnőtt csapatának éves alaptámogatási összege az élvonalbeli klubok támogatásának **maximum 60 %-a lehet**.

* **A támogatás felhasználható:** A sporttámogatási rendszer mellékletének I. 8***.*** pontja szerint.
* **Elszámolás:** A támogatott sportszervezetek a tárgyévet követő év január 31-éig kötelesek hitelesített számlamásolatokkal, tételesen elszámolni.
* **A kiemelt csapatsportszervezetek támogatása ezen formájának hatályba lépése:** 2021. január 1.

**III. 2. A nem kiemelt sportszervezetek támogatása**

* **Támogatási keret:** Szakbizottsági hatáskörben felosztható pénzeszközök**.**
* **Mértéke:** A városi költségvetés elfogadását követően a szakbizottság saját hatáskörében határozza meg.
* **Támogatás:** A támogatási keret felosztása a szakbizottság hatásköre, és ***pályáztatással*** történik. A sportszakmai elvek érvényesülése érdekében a pályázatok értékelését, véleményezését a szakbizottsági döntést megelőzően a Sportszakmai Tanácsadó Testület végzi.
* **Támogatandók köre:** Békéscsaba Megyei Jogú Város területén tevékenykedő, a Gyulai Törvényszék által bejegyzett, a város önkormányzata által *kiemelt támogatásban nem részesített* sportegyesületek. A szakbizottság ezen támogatási alapról egy esztendőben **maximum 30 sportszervezetet** támogat.

Az önkormányzati érdek az, hogy a szakmai és az anyagi erők koncentrálódjanak, ezért a pályázat során sportáganként egy sportszervezet támogatandó. A szabály nem vonatkozik a jelenlegi sporttámogatási rendszer elfogadásakor már működő sportszervezetekre. Ugyanakkor a pályázati elbíráláskor a tradicionálisan (régebb óta) működő sportegyesületek előnyt élveznek.

* **Átutalás:** a szakbizottsági döntést követően szerződéskötésre kerül sor. A támogatás átutalása a szerződés aláírását követően, egy összegben történik.
* **A támogatás felhasználható:** A sporttámogatási rendszer mellékletének 1. 8. pontja szerint.
* **Elszámolás:** A támogatott sportszervezetek a tárgyévet követő év január 31-éig kötelesek hitelesített számlamásolatokkal, tételesen elszámolni.
* **A nem kiemelt sportszervezetek támogatása ezen formájának hatályba lépése:** 2021. január 1.

**III. 3. A nemzetközi kupaszereplés és az élsportolók támogatása**

* **Támogatási keret:** A mindenkori városi költségvetés külön során.
* **Mértéke:** a városi költségvetésben meghatározott összeg.
* **Támogatás:** A támogatás felosztása a szakbizottság hatásköre. A szakbizottság a felosztásról évente egy alkalommal határoz.
* **Támogatandók köre:**
  + *Csapatsportágakban:* az alábbi nemzetközi kupákban induló csapat-sportszervezetek:
    - Kézilabdában: Bajnokok Ligája, EHF-kupa.
    - Labdarúgásban: Bajnokok Ligája, UEFA Európa Liga, UEFA Európai, Konferencia Liga.
    - Röplabdában: Bajnokok Ligája, CEV Kupa, Challenge Kupa, Közép-Európai Liga (MEVZA Kupa).

*Amennyiben a nemzetközi kupában szereplő csapat a versenysorozatban kiemelkedő eredményt ér el, az Önkormányzat külön támogatásban részesítheti.*

* + *Egyéni sportágakban:* *kizárólag* ***olimpiai sportágak*** *aktív sportolói* részesülhetnek e támogatási formában: olimpiai kerettagok, világversenyek résztvevői. (Világversenyen az alábbiakat értjük: olimpia, felnőtt és korosztályos világbajnokság, Világkupa-sorozat és Európa-kupa sorozat esetén kizárólag a döntő, felnőtt és korosztályos Európa-bajnokság, Európa Játékok, ifjúsági olimpia, EYOF, Universiade, Gymnasiade, valamint a fogyatékkal élők számára rendezett világversenyek: paralimpia, siketlimpia, speciális olimpia, stb.)

A támogatás az e célra létrehozott formanyomtatvány alapján történik, a minél objektívebb felosztás érdekében pontérték táblázat felhasználásával. Az eredményt az egy pontra jutó összeg, illetve a szerzett pontok szorzata adja meg.

A szakbizottság ezen támogatási alapról egy esztendőben **maximum 10 élsportolót** támogat. Amennyiben a felhívásra nem érkezett be tíz érvényes pályázat, a beérkezettek között kell felosztani a rendelkezésre álló összeget.

Ha fogyatékkal élő sportolók is nyújtanak be pályázatot, akkor a 10 támogatott élsportolóból legalább egynek parasportolónak kell lennie.

Az olimpia évében, illetve az olimpiát megelőző, a kvalifikáció szempontjából fontos évben a szakbizottság – pluszforrás bevonásával, esetleg más, a hatáskörében felosztható pénzeszközök átcsoportosításával – külön támogatásban részesítheti az olimpiai kerettag sportolókat.

* **A támogatás feltétele:**
  + *csapatsportágak esetében:* az előző pontban felsorolt nemzetközi kupában való indulás jogának kivívása, nevezés.

Az érintett sportszervezet a nevezés elfogadását követően egyedi támogatási kérelmet nyújt be a szakbizottság számára.

* + *egyéni sportágak esetében:* a támogatás évét megelőző két esztendőben legalább egy világversenyen való részvétel.

Az e célra létrehozott formanyomtatványt a versenyző és az egyesület közösen nyújtja be.

* **A támogatás rendelkezésre bocsátása:**
  + *csapatsportágak esetében*: a szakbizottsági döntést követően szerződéskötésre kerül sor. A támogatás átutalása a szerződés aláírását követően, az egyesület számlájára egy összegben történik;
  + *egyéni sportágak esetében:* a szakbizottsági döntést követően szerződéskötésre kerül sor. A támogatási megállapodást a Támogatott részéről az egyesületi vezetőnek és a támogatott sportolónak is alá kell írnia. A támogatási összeget a támogató – a szerződés megkötését követő nyolc napon belül – egy összegben utalja át a versenyző sportegyesületének számlájára. A sportegyesület köteles az átutalt összeget a sportoló, illetve annak szakmai felkészítője (edzője) számára, a szerződésben meghatározott célokra fordítani. Az Önkormányzat fenntartja a jogát, hogy kötelezze a sportolót és/vagy a sportegyesületet az anyagi támogatás visszatérítésére, ha a sportoló a pályafutását a tárgyévben befejezi (kivéve, ha a sportoló a sportpályafutását lehetetlenné tevő sérülést szenved), vagy ha a sportoló sportpályafutását fegyelmi okok, illetve doppingvétség miatt fel kell függeszteni. Amennyiben a sportoló a támogatás évében más, nem békéscsabai egyesületbe igazol, úgy a támogatás időarányosan számítandó be.
* **A támogatás felhasználható:**
  + *csapatsportágakban:* kizárólag és bizonyíthatóan a nemzetközi kupákkal kapcsolatos költségekre e melléklet I. 8. 2. pontja alapján.
  + *egyéni sportágakban:* az olimpiai „A” kerettag, illetve világversenyeken induló sportoló és közvetlen felkészítője (edzője) számára az alábbiak szerint:
    1. *személyi juttatások és munkaadókat terhelő járulékok:* 
       - a sportoló ösztöndíja, a sportoló foglalkoztatásának költségei premizálása, díjazása, jutalmazása;
       - a sportoló felkészítést segítő szakember(ek), edző(k), pszichológus, masszőr, a sportszervezet alkalmazásában lévő személy foglalkoztatásának költségei;
    2. *hazai és külföldi versenyeken, edzőtáborokban való részvétel költségei (az esemény és az eseményen résztvevők megnevezésének feltűntetésével):* 
       - a sportoló nevezési, részvételi, regisztrációs díja;
       - a sportoló és edzője (felkészítője) utazási költségei (repülő, vonat, autóbusz, személygépkocsi, helyi közlekedés), utazással kapcsolatos biztosítási díjak (utas- és poggyászbiztosítás);
       - a sportoló és edzői (felkészítői) szállás- és étkezési költségei;
       - edzőtáborozás költségei;
    3. *egyéb költségek:*
       - sportorvosi költségek;
       - sportegészségügyi költségek (kiegészítő egészségügyi és étkezési szerek: vitaminok, kenőcsök, az OSEI által bevizsgált táplálék kiegészítők);
       - sportlétesítmény-használattal kapcsolatosan felmerülő költségek,
       - sportszerek, sportfelszerelések, sporteszközök javításának, vásárlásának, bérlésének, szállításának költségei;
       - a sportoló és edzője oktatási, képzési, továbbképzési költségei;
       - postai költségek.
* **Elszámolás:** A támogatott sportszervezetek a tárgyévet követő év január 31-éig kötelesek hitelesített számlamásolatokkal, tételesen elszámolni.

**Az egyéni sportágak támogatásának pontérték táblázata:**

A pontok számításánál a szakbizottság a tárgyévet megelőző két esztendő eredményeit veszi figyelembe oly módon, hogy a tárgyévet két esztendővel megelőző év eredményeit 50, a tárgyévet megelőző évet pedig 100 %-ban számítja be. A csapatban elért helyezések az értékelésnél ugyanannyi pontot érnek, mint az egyéniben elértek. A több szakágas sportágaknál (torna, úszás, atlétika, vívás) a bizottság az egyes sportolónál minden eredményt számításba vesz, de oly módon, hogy csupán kettőt (a két legeredményesebbet) számítja be 100 %-ban, a többit pedig 50 %-ban.

A pontértéktáblázat megegyezik a támogatási rendszer III. 1. 1. 2. b) pontjában szereplő táblázattal.

A fogyatékkal élők eredményeinek beszámítási mértéke attól függ, hány évente rendezik az adott világversenyt

*A pontszámításnál kizárólag olyan világverseny-részvételek és -eredmények vehetők figyelembe, amelyeken az adott kategóriában minimum 5 nemzet képviselői elindultak.*

**IV. SPORTRENDEZVÉNYEK SZERVEZÉSÉNEK, LEBONYOLÍTÁSÁNAK TÁMOGATÁSA**

* **Támogatási keret:** szakbizottsági hatáskörben felosztható pénzeszközök*.*
* **Mértéke:** a városi költségvetés elfogadását követően, a szakbizottság által meghatározott összeg.
* **Támogatás:** A támogatási keret felosztása a szakbizottság hatásköre, és ***pályáztatással*** vagy ***egyedi kérelem útján*** *(a „Támogatási kérelem” formanyomtatvány*benyújtásával) történik.
* **Támogatandók köre:** Békéscsaba Megyei Jogú Város területén rendezvényt szervező sportszervezetek.

**V. TARTALÉKALAP**

* **Támogatási keret:** szakbizottsági hatáskörben felosztható pénzeszközök*.*
* **Mértéke:** a városi költségvetés elfogadását követően, a szakbizottság által meghatározott összeg.
* **Támogatás:** A támogatási keret felosztása a szakbizottság hatásköre, és ***egyedi kérelem*** ***útján*** *(a „Támogatási kérelem” formanyomtatvány*benyújtásával) történik.
* **Támogatandók köre:** Békéscsabai sportolók, mint magánszemélyek, illetve Békéscsaba Megyei Jogú Város területén tevékenykedő, a Gyulai Törvényszék által bejegyzett sportegyesületek.

**VI. SPORTLÉTESÍTMÉNYEK BIZTOSÍTÁSA**

**VI. 1. Az oktatási intézmények sportlétesítményeinek használata**

Az Oktatási, Közművelődési és Sport Osztály minden év őszén (október-november hónapban) összegyűjti a sportszervezetektől és az állami (Békéscsaba Tankerületi Központ és Békéscsabai Szakképzési Centrum) fenntartású oktatási intézményektől az oktatási intézmények sportlétesítményeinek (tornatermek, tanuszodák) használatáról szóló, következő naptári évre vonatkozó adatokat, kérelmeket, információkat. Az önkormányzati tulajdonban lévő iskolai tornatermek használatáról legkésőbb az év utolsó ülésén (december) *a szakbizottság* hoz határozatot.

A szakbizottság – az összeállított információk alapján – dönt a használókról, az esetleges kedvezményes bérleti díj összegéről.

A társasági nyereségadóban érintett sportszervezetek csak indokolt esetben mentesülhetnek a fizetési kötelezettség alól.

* **Támogatási keret:** Békéscsaba Megyei Jogú Város Önkormányzat Közgyűlése költségvetési rendeletében e célra biztosított előirányzat*.*
* **Átutalás:** a fenntartók által benyújtott számla alapján (melyet előtte az Oktatási, Közművelődési és Sport Osztály leigazol).
* **Támogatandók köre:** Békéscsaba Megyei Jogú Város területén tevékenykedő, a Gyulai Törvényszék által bejegyzett sportegyesületek, amelyek működéséhez elengedhetetlen a tornaterem-, illetve uszoda-használat.

**VI. 2. Önkormányzati tulajdonban lévő sportlétesítmények használata**

A lenti táblázatban szereplő önkormányzati tulajdonban lévő sportlétesítményeket *kizárólag az abban rögzített sportszervezetek*, valamint *az oktatási intézmények* használhatják térítési *díj megfizetése nélkül* (a használói kört – az egyesületek megszűnése, újak alakulása, a létesítmények állapotának változásai miatt – a szakbizottság aktuálisan felülvizsgálja). Békéscsaba Megyei Jogú Város Önkormányzata ezt a „természetbeni támogatást” külön szabályozás alapján a Békéscsaba Vagyonkezelő Zrt. üzleti terve alapján finanszírozza.

A táblázat rögzíti az ún. „elsődleges használókat”. Minden más sportszervezet csak az elsődleges használóval való egyeztetést követően veheti igénybe az adott létesítményt. Ugyanakkor a Békéscsaba Vagyonkezelő Zrt. a sportlétesítményeket jogosult díjfizetés ellenében – a koncepcióban rögzített elsődleges használókkal való előzetes egyeztetést követően – egyéb szervezetek számára is használatba adni. Az elsődleges használókat kivéve, valamennyi további létesítményhasználó, a munkaidőn kívüli használat esetén, köteles a felmerült bérjellegű többletköltségeket is megtéríteni.

A sportlétesítményt igénybe vevő, nem elsődleges használó sportszervezet csak a saját tulajdonában lévő sportszereket használhatja. Amennyiben más sportkör sportszereit kívánja igénybe venni, meg kell állapodnia a sportszer tulajdonosával.

**VI. 2. 1. Kórház utca 6.**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Labdarúgó pályák (3 db – ebből 1 db műfüves), világítással  *A centerpálya kizárólag az elsődleges használó számára biztosított!* | **Elsődleges használó:**   * **Békéscsaba 1912 Előre Futball Zrt.** * **Békéscsaba 1912 Előre SE**   *További ingyenes használók:*   * Békéscsabai Női Labdarúgó SC (alkalmanként, előzetes egyeztetéssel!) * Jamina SE (alkalmanként, előzetes egyeztetéssel!) * Békéscsabai MÁV SE (alkalmanként, előzetes egyeztetéssel!) * MLSZ Békés Megyei Igazgatósága (évi max. 60 órában, előzetes egyeztetéssel) * Önkormányzat (az OKSO által szervezett diák- és szabadidősport rendezvényekre – előre egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |
| Rácz Lukács Tornacsarnok,  tornászközpont, öltözők, panzió | **Elsődleges használó:**  **Torna Club Békéscsaba** |
| Székház irodái | * Békéscsaba 1912 Előre Futball Zrt. és Békéscsaba 1912 Előre SE * Békéscsabai Atlétika Club |
| Székház öltözői | **Elsődleges használó:**   * **Békéscsaba 1912 Előre Futball Zrt.** * **Békéscsaba 1912 Előre SE**   *További ingyenes használók:*   * Békéscsabai Női Labdarúgó SC (alkalmanként, előzetes egyeztetéssel!) * Jamina SE (alkalmanként, előzetes egyeztetéssel!) * Békéscsabai MÁV SE (alkalmanként, előzetes egyeztetéssel!) * MLSZ Békés Megyei Igazgatósága (évi max. 60 órában, előzetes egyeztetéssel) * Önkormányzat (az OKSO által szervezett diák- és szabadidősport rendezvényekre – előre egyeztetéssel) |

**VI. 2. 2. Tünde utcai–Vandháti úti sportlétesítmény**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Futófolyosó | **Elsődleges használó:**  **Békéscsabai Atlétikai Club**  *További ingyenes használók:*   * Önkormányzat (az OKSO által szervezett diák- és szabadidősport rendezvényekre – előre egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |
| Békéscsabai atlétikai centrum: műanyag borítású atlétikai pálya, dobópálya, öltözők | **Elsődleges használó:**  **Békéscsabai Atlétikai Club**  *További ingyenes használók:*   * Önkormányzat (az OKSO által szervezett diák- és szabadidősport rendezvényekre – előre egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |
| Súlyemelő terem | **Elsődleges használó:**  **Békéscsabai Súlyemelő és Szabadidő Sportegyesület**  *További ingyenes használó:*   * Önkormányzat (az OKSO által szervezett diák- és szabadidősport rendezvényekre – előre egyeztetéssel) |
| Labdarúgó pálya | **Elsődleges használó:**   * **Békéscsaba 1912 Előre Futball Zrt.** * **Békéscsaba 1912 Előre SE**   *További ingyenes használók:*   * Békéscsabai Női Labdarúgó SC (előzetes egyeztetéssel!) * Jamina SE (előzetes egyeztetéssel!) * Békéscsabai MÁV SE (előzetes egyeztetéssel!) * Önkormányzat (az OKSO által szervezett diák- és szabadidősport rendezvényekre – előre egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |

**VI. 2. 3. Békéscsabai Városi Sportcsarnok – Sportok Háza**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Küzdőtér, öltözők | **Elsődleges használók:**   * **Békéscsabai Előre NKSE (felnőtt, utánpótlás),** * **Békéscsabai Röplabda Sport Kft. (felnőtt) és Békéscsabai *Röplabda SE (utánpótlás)***   *További ingyenes használók:*   * Belvárosi DSK férfi kézilabda szakosztálya * Önkormányzat (az OKSO által szervezett diák- és szabadidősport rendezvényekre - előre egyeztetéssel) * Testnevelés *órára – az állami fenntartású oktatási intézmények (előzetes egyeztetéssel!)* |
| Irodák | **Később kijelölendő szervezetek!** |
| Orvosi rendelő | **Békés megyei és békéscsabai sportorvos** |

**VI. 2. 4. Vívócsarnok**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Vívócsarnok | **Elsődleges használó:**  **Alföld Vívó Akadémia**  *További ingyenes használó:*   * Önkormányzat (az OKSO által szervezett diák- és szabadidősport rendezvényekre – előre egyeztetéssel) |

**VI. 2. 5. A 4-es Honvéd utcai sportlétesítmény**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Sportlőtér | **Elsődleges használó:**  **Viharsarki Sportlövész Egyesület**  *További ingyenes használó:*   * Önkormányzat (az OKSO által szervezett diák- és szabadidősport rendezvényekre – előre egyeztetetéssel) * Megkötött megállapodás alapján a Békés Megyei Rendőr-főkapitányság és a Békéscsaba Városi Rendőrkapitányság |
| Labdarúgó utánpótlás-nevelő bázis | **Elsődleges használó:**  **Békéscsabai Labdarúgó Akadémia (Békéscsabai UFC és Békéscsaba 1912 Előre SE)**  *További ingyenes használó:*   * Önkormányzat (az OKSO által szervezett diák- és szabadidősport rendezvényekre – előre egyeztetetéssel) |

**VI. 2. 6. Bessenyei utcai sporttelep**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| Centerpálya | **Elsődleges használó:**  **Jamina SE**  *További ingyenes használók:*   * Békéscsaba 1912 Előre Futball Zrt. és Békéscsaba 1912 Előre SE (alkalmanként, előzetes egyeztetéssel!) * Békéscsabai MÁV SE (alkalmanként, előzetes egyeztetéssel!) * Önkormányzat (az OKSO által szervezett diák- és szabadidősport rendezvényekre) * Testnevelés órára – az állami fenntartású oktatási intézmények (előzetes egyeztetéssel!) |
| További pályák | **Elsődleges használó:**  **Jamina SE**  *További használók:*   * Önkormányzat (az OKSO által szervezett diák- és szabadidősport rendezvényekre- előzetes egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |

**VI. 2. 7. Gerlai sportpálya**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| 1 db füves pálya | **Elsődleges használó:**  **Gerlai SE**  *További használók:*   * Önkormányzat (az OKSO által szervezett diák- és szabadidősport rendezvényekre – előzetes egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) |

**VI. 2. 8. Baross utcai sportlétesítmény**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| 1 db aszfalt pálya + 1 db műanyag borítású pálya lelátóval | * Önkormányzat (az OKSO által szervezett diák- és szabadidősport rendezvényekre előzetes egyeztetéssel) * Testnevelés órára – oktatási intézmények (előzetes egyeztetéssel!) |

**VI. 2. 9. Csányi utcai sporttelep (MÁV-pálya)**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| 1 db füves pálya | **Elsődleges használó:**  **Békéscsabai MÁV SE**  *További ingyenes használók:*   * Békéscsaba 1912 Előre Futball Zrt. és Békéscsaba 1912 Előre SE (alkalmanként, előzetes egyeztetéssel) * Jamina SE (alkalmanként, előzetes egyeztetéssel) * Önkormányzat (az OKSO által szervezett diák- és szabadidősport rendezvényekre – előzetes egyeztetéssel) * Testnevelés órára – az állami fenntartású oktatási intézmények (előzetes egyeztetéssel!) * MÁV-dolgozók |
| Skate-pálya | **Elsődleges használó:**  **Békéscsabai Extrémsport Egyesület** |

**VIII. 2. 10. Árpád fürdő**

|  |  |
| --- | --- |
| **LÉTESÍTMÉNY** | **HASZNÁLÓK (SPORTSZERVEZET)** |
| 50 m-es medence | **Elsődleges használók:**   * **Békéscsabai Előre Úszó Klub** * **Csabai Csirkefogók Vízilabda Klub**   *További ingyenes használók:*   * Önkormányzat (az OKSO által szervezett diák- és szabadidősport rendezvényekre – előzetes egyeztetéssel) |

**VI. 3. A nem önkormányzati tulajdonban lévő sportlétesítmények használatának támogatása**

* **Támogatási keret:** szakbizottsági hatáskörben felosztható pénzeszközök*.*
* **Mértéke:** a városi költségvetés elfogadását követően, a szakbizottság által meghatározott összeg.
* **Támogatás:** A támogatási keret felosztása a szakbizottság hatásköre, és ***pályáztatással*** vagy ***egyedi kérelem útján*** *(a „Támogatási kérelem” formanyomtatvány*benyújtásával) történik.
* **Támogatandók köre:** Békéscsaba Megyei Jogú Város területén tevékenykedő, a Gyulai Törvényszék által bejegyzett sportegyesületek.

## **II. Békéscsabai kiemelt sportlétesítmény-fejlesztések**

2. SZ. MELLÉKLET